Rajinikanth kunjungi PMX, mahu masukkan perjuangan Anwar dalam filem

KUALA LUMPUR: Bintang filem tersohor perfileman India, Rajinikanth membuat kunjungan hormat terhadap Perdana Menteri, Datuk Seri Anwar Ibrahim di pejabatnya di Putrajaya, di sini.

“Hari ini saya menerima kunjungan bintang filem India, Rajinikanth yakni satu nama yang tidak asing lagi di pentas dunia seni Asia dan antarabangsa,” katanya dalam perkongsian di platform X di sini, pada Isnin.

Anwar berkata, dalam lawatan itu, Rajinikanth juga menyatakan hasratnya untuk memasukkan elemen kemasyarakatan yang diperjuangkan Perdana Menteri dalam filem beliau kelak.

“Saya hargai penghormatan yang diberikan beliau terhadap perjuangan saya khasnya terkait isu kesengsaraan dan penderitaan rakyat.

“Dititipkan doa agar Rajinikanth terus cemerlang dalam lapangan dan dunia perfileman,” ujarnya.

Aktor berusia 72 tahun itu dikatakan tiba di Kuala Lumpur pada malam Sabtu menaiki pesawat Malaysia Airlines, lapor Astro Awani.

Rajinikanth yang dikenali sebagai Thailava (ketua) dalam kalangan peminat dunia, difahamkan sudahpun kembali ke Chennai, India kira-kira pukul 11.20 pagi (waktu tempatan).

Beliau berkunjung ke Malaysia buat kali pertama secara rasminya pada 2016 bagi menjalani penggambaran filem perdana Kabali.

Kabali ialah filem ke-159 lakonan legenda filem Tamil itu, dan pelakon itu membawakan watak ketua mafia, mengambil inspirasi daripada kisah benar yang pernah diangkat ke layar perak berjudul Departed lakonan Jack Nickholson.

Filem tersebut ditayangkan pada 14 April 2016 turut membariskan tiga pelakon tempatan iaitu Datuk Rosyam Nor, Norman Hakim serta Zack Taipan.

Rajinikanth atau The Boss yang sudah bergelar aktor sejak lima dekad lalu, hingga kini sudah membintangi lebih 160 filem.

Author

Taufik Asmady Abdul Aziz

View all posts

View all posts


Masing-masing nak jadi PM, mustahil wujud ‘khemah besar’ – Zahidi

KUALA LUMPUR : Ahli Majlis Kerja Tertinggi UMNO, Datuk Zahidi Zainul Abidin memberitahu mustahil parti lawan boleh bergabung bawah satu ‘payung’ kerana ketua parti masing-masing berebut mahu jadi Perdana Menteri.

Beliau berkata demikian ketika ditanya mengenai tindakan Pengerusi Parti Pejuang Tanah Air (Pejuang), Tun Dr Mahathir Mohamad yang mengumumkan Gerakan Tanah Air (GTA) sebagai gabungan parti politik baharu berlandaskan Melayu dan Islam bagi menentang Barisan Nasional (BN) dalam Pilihan Raya Umum ke-15 (PRU15).

Zahidi berkata, tindakan Tun M itu kerana beliau tahu parti serpihan seperti Pejuang tidak akan beri kesan atau impak dan mereka perlu bekerjasama.

“Sebenarnya, lagi banyak parti ditubuhkan lagi bagus untuk BN.

“Jika mereka bergerak bawah satu ‘khemah besar’ mungkin ada impak, mungkin sukarlah BN hendak menang.

“Tetapi balik kepada asas, amat mustahil untuk mereka bergabung, masing-masing hendak jadi Perdana Menteri. Yang itu nak jadi PM, yang ini nak jadi PM, mustahillah,” katanya kepada MEDIA VARIASI.

GTA melibatkan gabungan parti Pejuang, parti Barisan Jemaah Islamiah Se-Malaysia (Berjasa), parti Perikatan India Muslim Malaysia (Iman), parti Bumiputera Perkasa Malaysia (Putra), badan bukan kerajaan (NGO), ahli profesional dan akademik serta individu tertentu.

Gerakan itu dibentuk empat parti politik berhasrat mahu mengembalikan semula kekuatan negara merentasi pelbagai aspek seperti pembangunan ekonomi, rekonsiliasi nasional dan koreksional politik.

Setiausaha Agung Barisan Jemaah Islamiah Se-Malaysia (BERJASA), Lukman Hakim, berkata pembabitan parti itu dalam GTA untuk kekal teguh dengan prinsip “Bersama Pimpin Negara” bagi mendepani Pilihan Raya Umum Ke-15 (PRU15).

Author

Tun Puteh Wanti

View all posts

View all posts


Ustaz, ustazah ‘jadian’ tiket sebar doktrin palsu

GELARAN ustaz dan ustazah seakan menjadi lesen sah kepada mana-mana individu berperwatakan kopiah atau serban di kepala bagi lelaki, manakala bertudung labuh bagi wanita, berjubah dan mengeluarkan doktrin palsu mengenai hujah atau hukum kepada sesuatu perkara.

Individu-individu yang memegang gelaran ustaz dan ustazah tetapi tidak diketahui latar belakang pendidikannya sesuka hati mengeluarkan fatwa dan kenyataan yang tidak benar.

Lebih aneh, mungkin kerana mereka berkopiah, bertudung labuh dan berjubah, kita tidak pernah dengar golongan ini didakwa jabatan agama kerana mengeluarkan kenyataan yang tidak benar sehingga boleh mengelirukan umat Islam.

Apabila sudah terkenal dan seolah sukakan kontroversi, semua perkara termasuk isu remeh dijadikan halal haram seperti ‘modal pasar’ yang tidak mendapat pengesahan rasmi daripada Majlis Fatwa Kebangsaan.

Kononnya lebih dekat dengan hati masyarakat, golongan ini tidak berkecuali digelar sebagai penceramah bebas, dalam erti kata lain tiada latarbelakang agama.

Anehnya, gelaran itu begitu ‘murah’ dan mudah ‘lekat’ pada pandangan masyarakat sehingga tiada siapa mempersoalkan maksud sebenar dan intipati penyampaian yang dilontarkan golongan ini.

Ustaz adalah perkataan bahasa Arab yang mempunyai maksud di dalam bahasa Melayu iaitu tuan atau guru.

Seperti yang diketahui, jika di sekolah kebangsaan, guru itu dipanggil cikgu dan jika di sekolah agama ia dipanggil ustaz bagi lelaki dan ustazah bagi perempuan.

Berbalik pada isu gelaran, sudah tentunya, golongan ini mempunyai pengikut dan pentaksub masing-masing yang menjadikan mereka sebagai ‘role model’ hanya kerana pandai membuka kata berkait dengan agama walau sekecil isu.

Malah, di sinilah bermula ‘penyakit’ dan menjadi virus menular dalam kalangan masyarakat khususnya warga netizen akibat ustaz dan ustazah jadian ini.

Kenapa jadian? Kerana begitu mudah menerima gelaran itu berbanding mereka yang bertungkus-lumus menghabiskan ribuan ringgit demi meraih segulung ijazah dan tauliah dalam bidang agama untuk bergelar pendidik.

Kerana nila setitik, rosak susu sebelanga apabila sebenarnya golongan ini yang merosakkan gelaran kerana dipercayai terbabit dengan kes penderaan dan seksual.

Lebih aneh lagi apabila gelaran itu dipegang oleh mereka yang ‘bergraduasi’ daripada rancangan realiti agama di kaca televisyen (TV), atau lebih mudah dikenali sebagai ‘ustaz selebriti’ dan terlibat dalam kes sama.

Ada yang mendakwa kes penderaan seks terhadap kanak-kanak masih tinggi, keganasan rumahtangga, sumbang mahram, hubungan sejenis terus meningkat. Tapi kita sibuk buat rancangan realiti TV keagamaan untuk calon-calon yang tak berkualiti.

Mengambil contoh berita yang dilaporkan, penceramah bebas bergelar ustaz terlibat dalam pertuduhan seksual termasuk rogol remaja bawah umur; ‘Ustaz Budak’ dituduh mencabul lelaki di sebuah hotel; seorang ustaz menyebabkan kecederaan seorang murid lelaki berusia 11 tahun; selain bergelar dai’e, imam muda (IM) dan pencetus ummah (PU) turut terlibat dalam kes yang menyamai ustaz di atas.

Begitu juga seorang pendakwah bebas juga bergelar ustazah, didakwa tidak belajar agama tetapi mengeluarkan kenyataan mengelirukan masyarakat dalam negara antaranya suami seorang dayus jika benarkan doktor lelaki urus isteri bersalin, tidak cukup dengan itu, wanita ini mendakwa ubat tahan sakit adalah haram diambil, seterusnya mengecop penghidap diabetes sebagai memakan dari sumber haram.

Agak mengejutkan juga pada 2019, terdapat individu yang membuat petisyen dalam talian ‘Tarik Balik Panggilan Da’ie, PU, IM & Ustaz Untuk Si Penunggang Agama – Panggil Encik Saja” supaya gelaran itu dibatalkan.

Ini kerana, gelaran pada mereka tidak seiring dengan akhlak masing-masing dan sepatutnya ia perlu dikawal bagi mengelak masyarakat terus keliru.

Bagaimanapun, ia seperti dipandang sepi dan tiada sebarang tindakan balas mengenai petisyen itu.

Tinjauan di media sosial mendapati, netizen menyeru kerajaan supaya kerajaan mengkaji pengiktirafan gelaran ustaz dan ustazah khususnya lahir dari program TV, kerana kebanyakan bertujuan meraih populariti, memikat wanita, menjana pendapatan, dan salah guna agama.

Ada juga yang berpendapat mereka yang bersongkok sepanjang masa di kepala mudah diiktiraf ustaz, sedangkan tiada kelayakan dalam rujukan agama.

Pendakwah dan penceramah terkenal, Ustaz Elyas Ismail juga tampil memberi pencerahan dan fatwa mengarut yang dikeluarkan oleh para ustaz dan ustazah tular kebelakangan ini.

Beliau mengingatkan agar sentiasa berhati-hati sewaktu mencari guru dan menasihatkan agar mencari guru yang sebenar-benarnya.

“Kadang-kadang, kita sukar untuk membezakan yang mana kaca dan yang mana permata. Emas itu kuning tetapi bukan semua yang kuning itu adalah emas,” katanya.

Gelaran ustaz dan ulama dibimbangi menyebabkan masyarakat akan terkeliru dan menyangka fakta yang salah itu benar kerana gelaran berkenaan.

Tokoh besar dunia pun takut untuk memanggil diri mereka ulama.

Di Malaysia, dengan mudah wujud istilah ini digunakan.

Gelaran ini sebenarnya diberi berpunca dari orang ramai pantang tengok orang pandai rawat terus dipanggil ustaz, ustazah, pandai bercakap, beri ceramah sikit, dakwah sikit terus ustaz, daie, PU dan sebagainya.

Jadi hentikanlah segala program televisyen dan ‘pengiktirafan’ gelaran semurah itu, ia tidak menjadikan negara kita lebih baik bahkan mencemar imej dan menghina Islam apabila ustaz, ustazah ini melakukan kemungkaran, kemaksiatan, fitnah dan lain-lain bertentangan Islam.

*Tulisan ini adalah pendapat peribadi penulis dan tidak mewakili pendirian MEDIA VARIASI

Author

Tun Puteh Wanti

View all posts

View all posts


Penggunaan komersial teknologi 5G di China cetus kitaran bermanfaat

BEIJING: Persidangan 5G Dunia 2022 yang bertemakan “5G + By All For All” membuka tirainya di Harbin, utara China, pada Rabu.

Sejak penggunaan komersial 5G dilancarkan tiga tahun lalu, industri 5G di China kini telah memasuki fasa penggunaan berskala besar dan penggunaan komersialnya telah mencetuskan kitaran yang bermanfaat kepada rakyat.

Setakat ini, lebih 200 syarikat pengendali di seluruh dunia telah membina rangkaian komersial 5G dengan bilangan sambungan ke 5G dijangka mencatat kira-kira 1.2 bilion menjelang akhir tahun ini.

Tempoh dua hingga tiga tahun akan datang akan menjadi tempoh tetingkap penting untuk menyemai lagi ekologi aplikasi 5G.

Sehingga Jun lalu, China telah membina 1.85 juta stesen 5G yang meliputi kesemua kawasan bandar, pusat kaunti dan 92 peratus  di peringkat pekan.

Jumlah pengguna 5G China kini mencatat 455 juta, manakala jumlah stesen dan penggunannya di masing-masing melebihi 60 peratus di dunia.

Menurut statistik, dalam tempoh tiga tahun lalu sejak 5G digunakan secara komersial, jumlah pelaburan pengendali melebihi RMB400 bilion (RM250 bilion) dan turut merangsang pengeluaran ekonomi sebanyak RMB8.6 trilion (RM5.3 trilion).

Ini sekali gus memberi sokongan kuat terhadap kerja dan kehidupan dalam talian seperti pembelajaran, penyelidikan saintifik serta pencegahan dan kawalan wabak dalam tempoh penularan pandemik COVID-19.

Setakat ini, China berjaya membina prasarana Internet yang berskala besar dan berkualiti tinggi, sementara pembangunan teknologi 5G sedang ditransformasi daripada pembinaan rangkaian secara besar-besaran kepada promosi pengaplikasian. – BERNAMA


Jangan bagi alasan, balik dan hadapi siasatan – Azam Baki

KUALA LUMPUR: Pengarah dan pemegang saham NERS Sdn. Bhd. (NERS), Mansoor Saat dan menantu bekas Perdana Menteri, Tan Sri Muhyiddin Yassin, Datuk Seri Muhammad Adlan Berhan diminta pulang ke Malaysia bagi membantu siasatan dijalankan Suruhanjaya Pencegahan Rasuah Malaysia (SPRM).

Ketua Pesuruhjaya SPRM, Tan Sri Azam Baki berkata, pihaknya sudah mengesan kedua-dua individu sejak Jun lalu berhubung siasatan kes penyelewengan projek pendaftaran, pengambilan dan penyimpanan biometrik pekerja asing bagi sebuah kementerian.

Bagaimanapun, Mansor dan Muhammad Adlan yang meninggalkan Malaysia masing-masing pada 17 Mei dan 21 Mei lalu dilaporkan tiada rekod kembali ke tanah air.

“Jangan bagi banyak alasan, saya tetap dengan pendirian saya, mereka (Mansor dan Muhammad Adlan) balik sahaja dan hadapi siasatan ini.

“Saya tak mahu dengar alasan. Mungkin apa yang saya cakap ini orang tak suka, tetapi itulah saya,” katanya ketika ditemui selepas perasmian Forum Eksekutif Merdeka Tadbir Urus Terbaik dalam Sektor Awam di Menara Lembaga Pertubuhan Peladang (LPP), di sini hari ini.

Terdahulu, media melaporkan Mansor menafikan dakwaan melarikan diri daripada menghadapi pertuduhan.

Mansoor, 69, menegaskan beliau bukan seorang pelarian dan tidak melarikan diri, selain sudah memberi kerjasama kepada SPRM yang mengetahui keberadaannya.

Katanya, tindakan keluar dari Malaysia dibuat secara sah atas urusan perniagaan, namun ia digunakan terhadapnya sebagai isyarat seolah-oleh dirinya bersalah.

“Saya meninggalkan Malaysia pada pertengahan Mei atas urusan perniagaan. Saya kemudian dihubungi oleh pegawai penyiasat SPRM dan memberi maklum balas melalui surat bertarikh 3 Jun 2023 bahawa saya akan kembali selepas menyelesaikan urusan perniagaan.

“Saya memaklumkan ada urusan yang belum selesai dan akan pulang dalam masa terdekat,” katanya dalam kenyataan, hari ini.

Dalam pada itu, Mansoor mendakwa, beliau dilibatkan secara tidak sah kerana kaitannya dengan Adlan.

“Saya seorang ahli perniagaan serta peguam bela dan peguam cara yang mempunyai urusan perniagaan dengan ramai orang, namun saya terkejut kerana hubungan saya dengan Muhammad Adlan yang dikhususkan.

Justeru, Mansoor mengesahkan akan kembali ke Malaysia untuk menghadapi pendakwaan sekiranya ada, namun tidak akan berbuat demikian selagi dianiaya. – Kosmo!

Author

Media Variasi

View all posts

View all posts


Pekerja kilang maut tersepit mesin penarik fiber

SHAH ALAM: Seorang pekerja kilang maut selepas tersepit di dalam mesin penarik fiber di dalam sebuah kilang di Jalan Kemuning, di sini hari ini.

Mangsa merupakan seorang lelaki warga Bangladesh dikenali Md Suruj Ali berusia 21 tahun mengalami cedera parah dan disahkan meninggal dunia di lokasi kejadian.

Ketua Pusat Gerakan Operasi Bomba Selangor, Zulfikar Jaffar berkata, seramai 10 anggota termasuk pegawai dari Balai Bomba dan Penyelamat Shah Alam bergegas ke lokasi kejadian sebaik menerima panggilan kecemasan pukul 7.06 pagi.

“Lelaki tersebut tersepit di mesin itu ketika sedang bekerja dan pihak bomba mengambil masa selama 10 minit untuk mengeluarkan mangsa.

“Mangsa yang mengalami cedera parah telah disahkan meninggal dunia oleh pihak Kementerian Kesihatan dan diserahkan kepada pihak polis untuk tindakan lanjut,” katanya dalam satu kenyataan. – BERNAMA


Kedudukan Malaysia dalam indeks kebebasan media dunia 2022 membanggakan negara – Fahmi

Menerusi hantaran di Facebook hari ini, Menteri Komunikasi dan Digital, Fahmi Fadzil berkata, ia juga menjadi pemangkin untuk kerajaan terus memartabatkan kebebasan media di Malaysia.

Dalam indeks berkenaan, kedudukan Malaysia meningkat kepada 113 dengan 51.55 mata berbanding tahun sebelumnya, pada kedudukan 119 (60.53 mata).

Malaysia turut menduduki kedudukan tertinggi di ASEAN, diikuti Thailand di kedudukan ke-115, Indonesia (117), Singapura (139), Kemboja (142), Brunei (144), Filipina (147), Laos (161), Vietnam (174) dan Myanmar (176).

Selain itu, Fahmi berkata, Kementerian Komunikasi dan Digital bersama pengamal media sedang meneliti draf Rang Undang-Undang Majlis Media sebelum ia dibawa ke Jemaah Menteri.

“Insya-Allah akan ada beberapa pengumuman baik buat para pengamal media menjelang Hari Wartawan Nasional (HAWANA),” katanya.

HAWANA 2023 akan diadakan di Ipoh, Perak pada 27 hingga 29 Mei ini. – BERNAMA


Lelaki pecah amanah RM8 juta, ditahan selepas enam minggu diburu

KANGAR: Seorang lelaki direman lima hari sehingga 16 Oktober ini bagi membantu siasatan berhubung kes pecah amanah dan pemalsuan dokumen membabitkan kerugian hampir RM8 juta sejak 2018.

Suspek berusia 47 tahun itu yang dipercayai bekerja sebagai nelayan itu ditahan petang semalan di Alor Setar, selepas enam minggu diburu polis berhubung kes berkenaan.

Ketua Polis Daerah Kangar, Asisten Komisioner Yusharifuddin Mohd Yusop berkata, penahanan suspek dilakukan selepas pihaknya menerima satu laporan polis daripada seorang pelabur warga asing yang mendakwa kerugian hampir RM8 juta selepas diperdaya rakan niaganya di negara ini, pada 26 Ogos lalu.

“Mangsa mendakwa rakan niaganya dilantik sebagai pengarah syarikat bagi perniagaan pengilangan memproses serbuk ikan dan vitamin bagi pasaran tempatan serta luar negara yang beralamat di Kuala Perlis,” katanya ketika dihubungi hari ini.

Katanya, siasatan mendapati kejadian bermula sejak 2018 hingga 2020 yang mana suspek mengambil kesempatan ketika sekatan perjalanan dikuatkuasakan sewaktu penularan pandemik Covid-19 melanda dunia.

“Suspek disyaki melakukan jenayah pecah amanah dan pemalsuan dokumen terhadap syarikat dengan menjual empat lot tanah milik syarikat mereka di Kuala Perlis kepada pihak ketiga.

“Perbuatan berkenaan dilakukan tanpa pengetahuan mangsa yang berada negara asalnya pada kejadian mengakibatkan anggaran kerugian sebanyak RM8 juta,” katanya.

Beliau berkata, polis melancarkan operasi ‘Ops Pekaka’ bagi mengesan kesemua suspek termasuk peguam dan pembeli yang dipercayai berada di beberapa negeri di utara tanah air dan sekitar Lembah Klang.

“Polis percaya mereka turut diperdaya suspek dan mengambil langkah awal dengan menyekat urusan diteruskan dengan memasukkan ‘kaveat’ atau pencegahan pendaftaran transaksi mengikut Kanun Tanah Negara (NLC) ke atas kesemua tanah milik syarikat mangsa.

“Suspek direman dua hari sehingga hari ini sebelum dibebaskan dengan jaminan polis, pada masa sama kita memohon bantuan orang ramai untuk mengesan seorang lelaki warga tempatan bernama Yong Kok Wah yang juga suspek utama dalam kes ini.

“Kes disiasat mengikut Seksyen 409/471 Kanun Keseksaan kerana pemalsuan dokumen dan pecah amanah,” katanya. – Berita Harian

Author

Media Variasi

View all posts

View all posts


Jangan terlibat dalam mogok mengejut, bersemuka selesaikan masalah – Dr Zaliha

KUALA LUMPUR: Menteri Kesihatan, Dr Zaliha Mustafa menasihatkan pekerja dalam sektor kesihatan awam supaya tidak terlibat dalam sebarang mogok tanpa pemberitahuan kerana ia tidak menyelesaikan masalah.

Menerusi klip video di laman sosial TikTok, beliau meminta pekerja di bawah pimpinannya supaya berjumpa secara bersemuka untuk mencari jalan penyelesaian yang sesuai.

“Saya sebenarnya faham, sangat faham tentang masalah itu. Latar belakang saya sendiri sebagai doktor, ini menyebabkan saya memang faham dan saya tekad sebenarnya untuk menyelesaikan masalah ini dan kalau boleh, hari ini juga saya nak selesaikan.

“Tapi kita perlu faham bahawa ini akan mengambil sedikit masa untuk saya memahaminya lebih mendalam dan sebaik-baiknya supaya penyelesaian yang terbaik dapat kita laksanakan,” katanya selepas mendengar bahawa mogok mengejut kemungkinan dilakukan oleh pihak tertentu.

Dr Zaliha juga meminta pekerja kesihatan supaya berfikir dengan cara yang lebih matang.

“Insya-Allah kita bertemu bersemuka dan akhirnya kita dapat sama-sama selesaikan masalah ini dan semua sebenarnya akan dapat kebaikan,” katanya. – BERNAMA


Aizat tawar kepimpinan legislatif dan kebajikan rakyat

KUALA LUMPUR: Aizat Azam, peguam yang sedang meningkat naik dan berani mempertaruhkan tawaran serampang dua mata, dalam kepimpinan legislatif dan kebajikan rakyat.

Pemuda berusia 30 tahun dengan nama sebenarnya, Muhamad Nur Aizat Noor Azam, adalah EXCO Pemuda UMNO, komited dalam usaha merealisasikan tawaran dikemukakannya sekiranya terpilih sebagai muka baharu oleh kepimpinan tertinggi untuk bertanding mewakili Barisan Nasional (BN) pada Pilihan Raya Umum Ke-15 (PRU15).

Anak jati kelahiran Kedah itu, juga tidak akan berganjak dari Parlimen Merbok jika tercalon, kerana mahu menumpukan beberapa isu yang tidak selesai berpuluh tahun di kawasan itu khususnya isu bekalan air, kepadatan penduduk, jaringan jalan raya sesak, pendidikan dan peluang pekerjaan.

Ketua Pemuda UMNO Bahagian Merbok ini juga memegang porfolio sebagai Setiausaha Politik kepada Menteri Pembangunan Luar Bandar melihat kepentingan dan kesejahteraan rakyat di Merbok secara amnya diutamakan.

“Jika saya tercalon, janji pertama saya, cari jalan selesaikan isu yang tak selesai 25 tahun lalu iaitu bekalan air kepada penduduk di sekitar Parlimen Merbok dan Tanjung Dawai, di Bukit Selamba pun ada masalah sama.

“Ini kerana, masalah bekalan air seolah sudah menjadi rutin terpaksa, kalau ada air dua minggu tak putus itu satu perkara luar biasa.

“Masalah infrastruktur ini negara yang sepatutnya dah jadi negara moden ke arah teknologi, tak patut lagi dihadapi rakyat,” katanya pada sidang media sesi ramah mesra bersama media di sini.

Selain daripada itu, Aizat berkata, beliau mahu wujudkan Ahli Parlimen yang benar-benar boleh menjalankan fungsi legislatif dengan baik.

“Mungkin ramai tak sedar, kita perlu peranan legislatif yang baik dalam penggubalan undang-undang supaya undang-undang tergubal tidak dipertikai lagi.

“Pengundi dan rakyat perlu faham, nak pilih wakil rakyat bukan hanya perlu bagus bekerja dalam bab kebajikan rakyat, tapi perlu berkebolehan untuk menjadi anggota legislatif.

“Peranan Ahli Parlimen cukup besar terutama dalam hal melibatkan pembentangan rang undang-undang (RUU), perbahasan, nak diluluskan,” katanya.

Seterusnya, masalah kepadatan penduduk di Parlimen Sungai Petani dan Merbok mencecah 500,000 penduduk, sudah tentunya ada isu kesesakan jalan raya.

“Isu pendidikan, dan peluang pekerjaan juga antara ‘forte’ utama saya, perlu ada akses pendidikan ‘matching’ dengan peluang pekerjaan masa depan,” katanya.

Author

Tun Puteh Wanti

View all posts

View all posts


Pasangan Kuala Lipis beri sinar buat anak yatim piatu

KUALA LUMPUR: Kehadiran hero dan heroin kepada anak yatim dan asnaf sekitar Pagar Sasar, Kuala Lipis memberi sinar baharu kepada mereka untuk melangsungkan hidup serta bertahan selagi nyawa dikandung badan.

Di kala si anak kecil tiada lagi tempat bergantung, Datuk Ruzi@Nata Yusoh dan isteri, hadir menghulurkan bantuan dalam pelbagai bentuk termasuk pendidikan.

Bagi kanak-kanak, Mohd Zuhairi Zukri, 10, dia dan adiknya, Mohd Daniel, 9, yang kehilangan kedua ibu bapanya sejak masing-masing ketika itu berusia lapan dan tujuh tahun, kehadiran Ayahanda dan Bonda (panggilan kepada Ruzi dan isteri) melegakan hati mereka.

Mohd Zuhairi berkata, arwah ayahnya kembali menghadap Ilahi terlebih dahulu kerana sakit jantung, diikuti ibunya kerana dikesan terkena penyakit kencing tikus.

“Ketika itu tiada sesiapa saya boleh cari, kecuali nenek. Kemudian Bonda cari kami. Gembira sangat sebab Bonda banyak bantu, kali ini baju raya dan buka puasa di KL.

“Ini kali kedua dapat berbuka di KL, naik bas, tapi pening, tapi sajalah. Bonda belanja baju raya warna maroon,” katanya.

Mohd Zuhairi antara kira-kira 20 anak yatim yang ditemui pada program Berbuka Puasa bersama Persatuan Pendidikan dan Usahawan Anak Yatim Lipis, di Hotel Adamson, di sini, baru-baru ini.

Kesemuanya dibawa dari Lipis ke hotel berkenaan, bagi memberi peluang kepada mereka merasai suasana berbuka puasa di hotel di ibu negara, selain menggembirakan mereka.

Meskipun masih usia jagung, Mohd Zuhairi kelihatan cekal dan kuat, manakala adiknya lebih berani berdepan dengan orang ramai.

Bagaimanapun, mudah untuk orang dewasa menyeka perasaan dan jiwa paling dalam kanak-kanak berkenaan, yang sebenarnya sangat merindui ibu bapanya.

“Setiap kali raya, memang sedih sebab kenang mak ayah dah tak ada. Saya dan adik hilangkan rasa sedih dengan melawat mereka di kubur saja.

“Adik pun selalu luah, nak balik Sabah. Kami sama-sama pernah menangis rindukan ibu,” katanya yang bercita-cita untuk menjadi seorang pengajar.

Ruzi sebelum ini dilaporkan berkata, persatuan berkenaan menunggu penempatan baharu di Kampung Pagar Sasar, Lipis untuk anak yatim sejak 20 tahun lalu.

Ia sekali gus menelan belanja kos besar dalam tempoh itu kerana perlu melaksanakan program di luar berikutan kesemua anak yatim berkenaan masih tinggal bersama ibu/ayah masing-masing.

Tambahnya, Kampung Pagar Sasar adalah kawasan mundur dan kebanyakannya bekerja kampung atau penoreh getah.

“Sehubungan itu, harapan kami adalah untuk membantu anak-anak yatim, yatim piatu dan asnaf ini dari zero to hero agar mereka dapat menyumbang balik dan menaik taraf hidup mereka,” katanya.

Author

Tun Puteh Wanti

View all posts

View all posts


Gadis tak sangka pakai serum kening, bulu tumbuh lebat di bahagian muka

GARA-GARA memakai serum kening, seorang wanita di Indonesia mengalami pertumbuhan bulu yang sangat banyak di mukanya.

Menerusi video TikTok @Desimaya, bukan sahaja bahagian kening malah, bulu tumbuh lebat di kawasan misai, lubang hidung serta permukaan wajahnya.

Pada awalnya, dia tidak menyangka dengan mencuba sejenis serum bagi melebatkan kening, bulu di bahagian wajahnya tumbuh agresif sehingga sekarang.

Dia terpaksa mencukur sedikit untuk memperkemaskan wajahnya supaya tidak kelihatan serabut.

Membalas komen netizen yang mengatakan dia mempunyai masalah PCOS, dia memberitahu wajahnya secara alami memang mempunyai bulu halus di bahagian muka.

“Gak sayang, aku bawaan lahir udah kian banyak gitu tapi halus-halus banget. Tak tahu pakai serum malah menebal, gak dipakai satu muka padahal,” balasnya.

Tambahnya, dia mengakui berasa sedih melihat komen netizen yang rata-ratanya mengkritik wajahnya.

Menurut portal MyHealth, Sindrom Ovari Polisistik (PCOS) adalah satu sindrom yang boleh memberi kesan kepada kitaran haid, kesuburan dan rupa fizikal seseorang wanita yang menghidapinya.

Pesakit PCOS akan menghadapi masalah kitaran haid yang tidak menentu disebabkan ketidak-seimbangan hormon dalam badan dan ini boleh menjejaskan kesuburan pesakit.

Author

Nurul Ain Japri

View all posts

View all posts


Polis tumpas sindiket dadah dicampur dalam serbuk minuman

GEORGE TOWN: Polis menumpaskan sindiket pengedaran dadah yang dicampur dalam serbuk minuman pelbagai perisa, selepas menahan empat individu termasuk sepasang kekasih dalam siri serbuan di sekitar daerah Timur Laut, di sini, 28 September lepas.

Ketua Polis Daerah Timur Laut ACP, Soffian Santong berkata, pihaknya melakukan tiga serbuan dan merampas 150 gram (g) methylenedioxy-methamphetamine (MDMA), ketamin (57.33g), pil ekstasi (123 biji) dan enam biji pil eramin5 yang kesemuanya bernilai RM168,034.

Menurutnya, dalam serbuan pertama pasukan polis daripada Jabatan Siasatan Jenayah Narkotik (JSJN) Timur Laut menyerbu sebuah kondominium di Jelutong pada 2.30 petang dan menahan sepasang kekasih iaitu lelaki tempatan berusia 27 tahun dan wanita warga asing, 29, serta turut merampas 65g MDMA dan enam biji pil eramin5.

“Kami kemudiannya menyerbu sebuah lagi kondominium di Pengkalan Weld di sini dan menahan seorang lelaki berusia 23 tahun sebelum merampas 131 bungkusan pelbagai perisa serbuk minuman yang dicampur dengan dadah MDMA seberat 3.085g dan ketamin (22g),” katanya pada sidang akhbar di sini hari ini.

Katanya, susulan penahanan mereka polis berjaya mengesan seorang lagi anggota sindiket itu di Jalan Tunku Kudin 2, Gelugor di sini.

Soffian berkata, lelaki berusia 34 tahun itu bertindak memecut dan memandu keretanya secara berbahaya bagi mengelak pemeriksaan selain cuba melanggar anggota polis.

“Pasukan kami mengejar kereta dipandu suspek kira-kira lapan kilometer iaitu 10 hingga 15 minit sebelum pihak polis bertindak melepaskan tembakan sebanyak tujuh das ke arah tayar kenderaan suspek bagi memberhentikannya kerana kami bimbang tindakan dia memandu meluru yang boleh membahayakan pengguna jalan raya yang lain,” katanya.

Beliau berkata hasil pemeriksaan ke atas lelaki itu, pihaknya menemukan 123 biji pil ekstasi dan 10 peket ketamin seberat 35.33g.

Katanya suspek tersebut berperanan membekalkan dadah kepada anggota sindiket lain sebelum mereka mencampurkan dadah itu ke dalam serbuk minuman.

Soffian berkata, seorang daripada mereka yang ditahan bekerja sebagai pemandu Grab manakala yang lain tidak bekerja.

“Kesemua mereka direman hingga 7 Oktober ini bagi membantu siasatan menurut Seksyen 39B Akta Dadah Berbahaya 1952,” katanya.

Katanya sindiket itu bergiat aktif sejak Jun lepas dengan menjadikan kondominium mewah sebagai tempat memproses dadah dan mereka tidak bertemu dengan pembeli untuk urusan jual beli bahan terlarang itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dua petinju muda tekad raih pingat di Sukan Komanwel 2022

NILAI: Pertama kali mewakili negara pada temasya Sukan Komanwel membakar semangat dua petinju muda, Muhammad Abdul Qaiyum Ariffin dan Sheikh Rahmatullah Ibrahim untuk menampilkan aksi terbaik sekali gus meraih pingat pada edisi di Birmingham dari 28 Julai hingga 8 Ogos depan.

Muhammad Abdul Qaiyum, 21, yang akan beraksi bagi kategori 48 kilogram (kg) kini fokus untuk memperbaiki serta memperkemas kemahiran dan teknik bagi menghadapi temasya sukan itu.

Beliau yang sudah lama mengimpikan mewakili negara pada Sukan Komanwel, akan memastikan peluang diberikan itu dimanfaatkan sebaiknya.

“Saya baru habis kejohanan di Perlis baru-baru ini dan sudah bersedia untuk menghadapi perlawanan akan datang. Bagi tempoh sebulan ini saya ingin betulkan kemahiran, kemaskan lagi teknik dan sebagainya,” katanya kepada pemberita selepas sesi latihan di Kompleks Sukan Majlis Sukan Negara (MSN) di sini hari ini.

Pemenang pingat gangsa di Kejohanan Tinju Asia di Uzbekistan, Sheikh Rahmatullah, 21, turut berazam meraih pingat buat kontinjen negara dalam kategori 54 kg di Birmingham.

Muhammad Abdul Qaiyum dan Sheikh Rahmatullah akan menjalani latihan serta menyertai kejohanan di Thailand pada minggu depan sebagai persiapan terakhir sebelum menyertai Sukan Komanwel.

Sementara itu, Timbalan Ketua Kontinjen (CDM) Malaysia ke Sukan Komanwel Birmingham 2022, Gerard Monteiro berharap dua peninju itu dapat melangkah ke peringkat separuh akhir selain menghadiahkan pingat buat kontinjen negara pada temasya sukan berprestij itu.

Kali terakhir Malaysia meraih pingat dalam sukan tinju ialah pada edisi 2002 di Manchester melalui Zamzai Azizi Mohamad yang meraih gangsa, manakala pencapaian terbaik adalah menerusi Sapok Biki, yang memenangi emas kategori light fly (48 kg) pada edisi 1998 di Kuala Lumpur. – BERNAMA


Kenal di MiChat, mekanik berdepan sebatan, penjara 20 tahun akibat peluk remaja

MELAKA: Bermula dengan perkenalan selama beberapa hari di aplikasi cari jodoh, MiChat, seorang remaja perempuan menjadi mangsa nafsu serakah seorang mekanik pada Isnin lalu.

Lapor Harian Metro, akuan bersalah atas pertuduhan melakukan amang seksual fizikal terhadap mangsa dibuat oleh Mohd Rizuan Abd Razak, 43, selepas dibacakan dan diterangkan pertuduhan oleh jurubahasa mahkamah.

Mengikut pertuduhan, tertuduh didakwa melakukan amang seksual fizikal dengan cara memeluk remaja perempuan berusia 17 tahun sembilan bulan itu dalam keadaan tidak berbaju, di sebuah rumah di Taman Jati, Batu Berendam, di sini, pada 9 Oktober lalu, kira-kira jam 1.20 pagi.

Pertuduhan dikemukakan Timbalan Pendakwa Raya, N Sivashangari mengikut Seksyen 14(a) Kanun Keseksaan, yang membawa hukuman penjara maksimum 20 tahun dan sebatan, jika disabitkan.

Hakim Darmafikri Abu Adam bagaimanapun menangguhkan keputusan fakta dan hukuman pada 28 Oktober ini, bagi membolehkan pendakwaan menyediakan fakta kes.

Tiada jaminan ditawarkan kepada tertuduh yang juga bapa kepada lima anak.

Author

Fazleen Safina Abd Jamil

View all posts

View all posts


Suspek yang menyerang Kamal Adli di Singapura berdepan pertuduhan hari ini

SINGAPURA: Seorang lelaki yang menyerang artis Malaysia Kamal Adli dalam kejadian di Singapura akan dihadapkan ke mahkamah hari ini.

Menurut Polis Singapura (SPF), lelaki berusia 33-tahun itu akan dituduh di mahkamah kerana “disyaki terbabit dalam kes menyebabkan kecederaan dengan sengaja menggunakan senjata berbahaya.”

“Jika sabit kesalahan, kesalahan menyebabkan kecederaan dengan sengaja menggunakan senjata berbahaya di bawah Seksyen 324 Kanun Keseksaan membawa hukuman penjara sehingga tujuh tahun, denda, rotan, atau mana-mana kombinasi hukuman itu,” kata SPF dalam satu kenyataan malam tadi.

Sebelum itu, SPF berkata, pihak polis menerima panggilan tentang satu kes di Singapore Expo pada 9.19 malam hari Ahad (Mac 12) di mana suspek telah memukul seorang lelaki berusia 36 tahun menggunakan cota di lokasi itu.

“Cota itu dirampas dan dijadikan barangan kes dengan siasatan masih diteruskan.

SPF berkata, ia mengamalkan toleransi-sifar terhadap apa-apa tindakan keganasan dan tidak teragak-agak untuk mengambil tindakan terhadap mereka yang melanggar undang-undang.

Kamal, 36, yang mengalami kecederaan terpaksa menjalani pembedahan di sebuah hospital di republik itu.

Kamal dan isteri, Uqasha Senrose berada di Singapura bagi acara Hari Raya Mega Sale 2023 selama tiga hari bermula Jumaat yang berlangsung di Dewan 5A, Singapore Expo.

Menurut Uqasha, kejadian berlaku di akhir acara itu tetapi tidak memberikan butiran apa yang menyebabkan suaminya itu diserang. – BERNAMA


Ahli majlis PBT ditahan disyaki pukul adik OKU

SEREMBAN: Seorang ahli majlis pihak berkuasa tempatan (PBT) direman hingga esok bagi membantu siasatan berhubung dakwaan memukul adik lelakinya yang juga merupakan Orang Kurang Upaya (OKU) di Bandar Sri Jempol, dekat sini pada Jumaat lepas.

Ketua Polis Daerah Jempol Supt Hoo Chang Hook berkata lelaki berusia 40-an itu ditahan pada 4 petang Ahad lepas selepas pihaknya menerima laporan daripada orang awam berhubung perkara itu.

“Mangsa yang berusia 39 tahun mendakwa dipukul oleh abang kandungnya dengan menggunakan objek dan dicucuh dengan api.

“Dia kemudian dibawa ke Hospital Jempol untuk pemeriksaan doktor dan disahkan mempunyai kecederaan pada bahagian perut serta belakang badan sebelum menerima rawatan sebagai pesakit luar,” katanya dalam kenyataan di sini hari ini.

Hoo berkata kes disiasat di bawah Seksyen 324 Kanun Keseksaan dan siasatan masih dijalankan.

Justeru, menurutnya orang ramai diminta untuk tidak membuat sebarang spekulasi yang boleh menganggu siasatan dan menyeru jika ada pihak yang mempunyai maklumat berkenaan kes tersebut agar tampil ke balai polis berdekatan. – BERNAMA


AGC fail notis rayuan berhubung keputusan kes pinda laporan audit 1MDB

KUALA LUMPUR: Jabatan Peguam Negara (AGC) telah memfailkan notis rayuan untuk mengetepikan keputusan Mahkamah Tinggi yang melepas dan membebaskan Datuk Seri Najib Tun Razak serta bekas Ketua Pegawai Eksekutif 1Malaysia Development Berhad (1MDB), Arul Kanda Kandasamy daripada pertuduhan meminda laporan audit 1MDB.

Sumber pendakwaan, yang mengesahkan perkara itu, berkata notis tersebut difailkan hari ini.

Pada 3 Mac lepas, Hakim Mohamed Zaini Mazlan (kini Hakim Mahkamah Rayuan) memutuskan bahawa pendakwaan telah gagal mewujudkan satu kes prima facie terhadap kedua-dua tertuduh di akhir kes pendakwaan.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. – BERNAMA


Siasat individu, syarikat elak bayar cukai – PM

CYBERJAYA: Perdana Menteri, Datuk Seri Anwar Ibrahim  yang menegaskan cukai wajib dibayar golongan yang dikenakan cukai, mahu Lembaga Hasil Dalam Negeri (LHDN) menyiasat individu atau syarikat yang cuba mencari helah untuk mengelak daripada membayarnya.

Berucap merasmikan Sambutan Hari Hasil Ke-27 di sini malam tadi, Anwar yang juga Menteri Kewangan berkata, tindakan itu bertujuan memastikan golongan yang wajib membayar cukai pendapatan tidak culas atau terlepas daripada tuntutan undang-undang.

“Sengaja saya luahkan hal ini untuk memberikan dorongan usaha bahawa selagi saya diberi amanah memimpin kerajaan, saya mahu rakyat sama ada golongan peniaga kecil atau ‘maha kaya’ tunduk kepada hukum dan tidak terlepas daripada membayar cukai pendapatan.

“Saya beri gesaan ini supaya jangan ada orang fikir sama ada kenalan saya atau tidak, penyokong saya atau tidak, cukai wajib bayar dan LHDN wajib menggeledah dan cari helah-helah (elak bayar cukai),” katanya.

Anwar berkata, sekiranya usaha itu dapat dilaksanakan dengan baik, maka prestasi hasil negara akan terus meningkat malah lebih baik daripada tahun-tahun sebelumnya.

Mengimbau ketika menjawat jawatan Menteri Kewangan pada tahun 1990-an, Anwar berkata, Jabatan Hasil Dalam Negeri ketika itu, sebelum dinaik taraf kepada LHDN berdepan kesukaran untuk mengutip cukai terutama daripada tokoh besar termasuk “VVIP” utama yang enggan membayar cukai.

“Saya kata agak aneh, negara yang merdeka berdaulat mempunyai peraturan dan hukum, boleh golongan ‘maha kaya’ enggan membayar (cukai).

“Jadi saya pun keluarkan kenyataan Jabatan Hasil Dalam Negeri masa itu, bahawa saya adalah di sebelah pegawai-pegawai jabatan untuk mempastikan tanpa kecuaian orang yang wajib membayar cukai mesti laksanakan.

“Saya berpuas hati walaupun saya menghadapi kesukaran kerana telah memberi amaran begitu, prestasi LHDN selepas itu jauh bertambah baik. Orang-orang yang dulunya enggan (bayar cukai) sebahagian besar mengaku kalah dan terus mematuhi peraturan,” katanya.

Anwar dalam pada itu berkata, LHDN perlu memantapkan peranan dan tanggungjawabnya  agar prestasi kutipan hasil negara terus meningkat.

Beliau turut mengingatkan warga LHDN agar tidak terjerumus dalam gejala rasuah demi menjaga imej lembaga itu.

Menyentuh Malaysia MADANI yang digagaskannya, Anwar berkata: “MADANI membawa hasil yang baik dan hasil yang baik itu dengan penjanaan pertumbuhan dan pemacuan pertumbuhan yang lebih segar tetapi nilai mesti dipertahankan.”

“Apa erti kerja profesional dalam LHDN kalau tiada nilai yang kita gerakkan (dan) inilah beda MADANI dari deen (agama) dan tamadun, meletakkan kita sebagai bangsa bermaruah,” katanya. – BERNAMA


Periksa segera anggota polis pamer gaya hidup mewah – MCW

CYBERJAYA: Pemerhati Rasuah Malaysia (MCW) menyarankan supaya pemeriksaan kewangan terhadap anggota polis, yang mempamerkan gaya hidup mewah dilaksanakan secara teliti dengan segera bagi memerangi rasuah dalam pasukan itu.

Presidennya, Jais Abdul Karim berkata, kerjasama erat antara pasukan polis dan Suruhanjaya Pencegahan Rasuah Malaysia (SPRM) amat penting, bagi mengatasi masalah rasuah dalam negara dengan lebih berkesan.

Beliau berkata, MCW menyokong penuh dan menyanjung tinggi semangat Pengarah Jabatan Siasatan Jenayah Bukit Aman (CID), Datuk Seri Mohd Shuhaily Mohd Zain, yang  menzahirkan komitmen serius untuk membanteras rasuah dalam pasukan polis menerusi ucapan beliau yang tular baru-baru ini.

“Kenyataan tegas yang dikeluarkan beliau (Mohd Shuhaily) mengenai isu rasuah dalam kalangan anggota polis adalah langkah proaktif yang amat dihargai. Ini merupakan rahsia umum yang telah diketahui majoriti rakyat Malaysia.

“Beliau dengan jelas menyuarakan kebimbangan terhadap tindakan-tindakan yang merosakkan imej dan integriti pasukan polis, serta melemahkan keyakinan masyarakat terhadap sistem keadilan,” katanya dalam satu kenyataan.

Sebelum ini, Mohd Shuhaily memberi amaran keras terhadap pegawai bawahannya supaya berhenti bersekongkol dengan sindiket jenayah.

Katanya, pegawai terbabit perlu sama ada berubah atau akan dipindahkan.

Mengulas lanjut, Jais berkata, kenyataan tegas dan proaktif tersebut merupakan pemangkin untuk perubahan positif dalam pasukan polis, selain berharap ia menjadi titik permulaan serta galakan agar lebih banyak usaha memerangi rasuah dalam semua lapisan masyarakat.

“MCW juga komited untuk bekerjasama dengan beliau, PDRM dan masyarakat bagi meningkatkan kesedaran mengenai bahaya rasuah dan kepentingan pemupukan budaya integriti dalam organisasi yang menjaga keamanan negara seperti pihak polis.

“MCW mengajak semua pihak termasuk rakyat Malaysia dan pihak berkuasa untuk berganding bahu dalam usaha menjadikan Malaysia sebagai sebuah negara yang maju dan benar-benar bebas daripada rasuah,” tambahnya.

Author

Fazleen Safina Abd Jamil

View all posts

View all posts


PRU15: Rakyat Sabah perlu yakin janji BN basmi kemiskinan – Bung Moktar

Beliau berkata, ini kerana BN tidak akan melupakan janjinya untuk menambah pendapatan bulanan isi rumah berpendapatan di bawah garis kemiskinan yang digariskan dalam manifesto Perancangan Amal dan Usaha (PADU) BN bagi Pilihan Raya Umum ke-15 (PRU15).

“Kita tahu rakyat sekarang tidak boleh dibodoh-bodohkan, kalau kita tidak tunaikan janji, bermakna kerajaan kita selepas ini hanya akan bertahan sepenggal saja. Kalau tidak boleh buat, jangan berjanji tetapi BN apa yang kita janji dalam manifesto pasti kita akan tunaikan kerana (apa yang) dijanjikan itu adalah realistik.

“BN akan melaksanakannya untuk memastikan tiada lagi rakyat di Sabah ini berada di bawah garis kemiskinan iaitu pendapatan bawah RM2,208,” katanya ketika berucap pada majlis Ramah Mesra Bersama Rakyat dan berkempen untuk calon BN Parlimen Beaufort Datuk Siti Aminah Aching di sini hari ini.

Beliau berkata, tambahan pendapatan itu penting bagi mengatasi isu kemiskinan dan memastikan isi rumah berpendapatan di bawah RM2,208 sebulan menerima pendapatan yang mencukupi untuk meletakkan mereka di atas garis kemiskinan.

“Bagi ibu bapa dalam kategori B40 yang berpendapatan RM1,500 sebulan, mereka akan diberi ‘top up’ sebanyak RM708 setiap bulan dan jika pendapatan mereka RM1,000 maka dapat RM1,208 setiap bulan,” kata Bung Moktar.

Ketika membentangkan PADU Selasa lepas, Pengerusi BN, Datuk Seri Dr Ahmad Zahid Hamidi berkata, pendekatan itu adalah satu revolusi besar-besaran dalam sistem pengagihan bantuan di seluruh negara yang dikenali sebagai skim bantuan pendapatan asas.

Melalui skim itu, katanya, kerajaan akan mengkreditkan atau memasukkan secara automatik kepada isi rumah yang mempunyai pendapatan kurang daripada RM2,208 bagi memastikan semua isi rumah seluruh negara mempunyai sekurang-kurangnya RM2,208 sebulan.

Berikutan itu, Bung Moktar yang juga Timbalan Ketua Menteri Sabah berkata, pengundi di negeri ini perlu menyokong calon BN dan Gabungan Rakyat Sabah (GRS) bagi memastikan kemenangan besar BN agar manifesto PADU yang dibentangkan BN dapat direalisasikan.

Katanya, selain pendapatan bulanan, inisiatif BN jika berjaya membentuk kerajaan pada 19 Nov ini, turut merangkumi penyediaan pendidikan awal kanak-kanak bawah enam tahun dan kemasukan ke pengajian tinggi secara percuma bagi golongan B40 juga berlandaskan usaha mengurangkan beban rakyat. – BERNAMA


KKD sedia bekerjasama tangani penyebaran berita palsu kekurangan beras

KULAI: Kementerian Komunikasi dan Digital (KKD) sedia bekerjasama dengan Kementerian Perdagangan Dalam Negeri dan Kos Sara Hidup (KPDN) dalam usaha menghalang penyebaran berita palsu berhubung kekurangan bekalan beras putih tempatan (BPT) di pasaran ketika ini.

Timbalan Menterinya, Teo Nie Ching berkata, ia bertujuan bagi mengelakkan pembelian panik dalam kalangan masyarakat sehingga menyebabkan berlakunya kekurangan beras.

“Langkah ini memberi nilai tambah kepada kempen yang digerakkan oleh KPDN yang berterusan menjalankan pemantauan setiap hari bagi memastikan bekalan beras tempatan mencukupi di pasaran.

“Saya rasa yang paling penting adalah kita menyampaikan maklumat tepat kepada masyarakat supaya tak ada pembelian panik yang berlaku ketika ini.

“Saya rasa ini adalah fenomena yang bersifat sementara sahaja dan KKD akan membantu KPDN untuk sampaikan mesej kepada rakyat supaya keadaan ini akan terkawal,” katanya.

Beliau berkata demikian dalam sidang akhbar selepas menyerahkan 120 khemah kepada peniaga Pasar Pagi Merbau di Bandar Putra di sini pada Sabtu.

Nie Ching berkata, setakat ini pihaknya belum menerima sebarang laporan atau berita palsu dan informasi mengelirukan mengenai kekurangan BPT dalam pasaran.

Ahli Parlimen Kulai itu berkata, orang awam boleh membuat aduan kepada Suruhanjaya Komunikasi dan Multimedia Malaysia (SKMM) bagi membolehkan tindakan lanjut diambil.

“Kementerian juga ada pelbagai agensi berita seperti Bernama (Pertubuhan Berita Nasional), RTM dan Jabatan Penerangan untuk sampaikan maklumat kepada rakyat jelata,” katanya.

Ditanya mengenai laporan polis dibuat Timbalan Menteri Perdagangan Dalam Negeri dan Kos Sara Hidup, Fuziah Salleh berhubung penularan video lama yang mendapat kecaman warganet, Nie Ching memaklumkan pihak SKMM tidak menerima laporan berhubung perkara itu.

“Saya difahamkan Timbalan Menteri KPDN (Fuziah) telah membuat laporan polis, jadi kita beri laluan kepada pihak polis untuk menjalankan siasatan, kita belum terima aduan tentang perkara itu,” katanya.

Sejak Khamis, tular video Fuziah berbelanja barangan keperluan yang membuktikan kos perbelanjaan dibuat tidak mencecah RM200, bagaimanapun video tular itu yang dipercayai tular bulan lalu mendapat kecaman hebat warganet yang mempertikaikan tindakannya itu. – Sinar Harian

Author

Media Variasi

View all posts

View all posts


Tak sempat edar pil yaba RM2.57 juta, penganggur dicekup ketika tunggu pelanggan

KOTA BHARU: Seorang penganggur tidak sempat mengedarkan 234,000 biji yaba bernilai RM2.57 juta selepas dicekup polis dalam serbuan di Lubuk Jong, Pasir Mas, dekat sini Sabtu lalu.

Suspek berusia 26 tahun dicekup oleh sepasukan anggota dari Jabatan Siasatan Jenayah Narkotik Kelantan pada pukul 11 malam menerusi Op Tapis Khas semasa dipercayai sedang menunggu pembeli.

Ketua Polis negeri, Datuk Muhamad Zaki Harun berkata, semasa serbuan dilakukan suspek didapati sedang berdiri di tepi pintu hadapan bahagian pemandu kereta jenis Proton Perdana.

Menurutnya, pemeriksaan lanjut yang dijalankan telah menjumpai empat guni mengandungi sejumlah dadah berada di but kereta tersebut.

“Siasatan awal, kita tidak menolak kemungkinan suspek menunggu pembeli untuk mengambil bekalan tersebut. Selain itu, kita turut menyita kereta yang digunakan oleh lelaki berkenaan.

“Hasil semakan yang dilakukan mendapati suspek tidak mempunyai rekod lampau. Suspek kini reman selama seminggu bermula 24 September lalu 30 bagi membantu siasatan dibawah Seksyen 39 B Akta Dadah Berbahaya (ADB) 1952,” katanya kepada pemberita semasa sidang media di Ibu Pejabat Polis Kontinjen (IPK) Kelantan di sini hari ini.

Muhamad Zaki memberitahu, jika bahan terlarang itu terlepas di pasaran ia boleh digunakan oleh seramai 234,000 orang penagih.

Katanya, polis sudah mengenal pasti dan sedang mengesan mereka yang terlibat dalam kegiatan tersebut.

Dalam perkembangan lain, Muhamad Zaki berkata, Op Tapis Khas selama dua minggu yang bermula 13 September hingga semalam itu telah berjaya menahan 620 individu berkait dengan dadah.

Katanya, kesemua suspek yang ditangkap itu berusia antara 16 hingga 60 tahun.

“Daripada jumlah itu, seramai 594 adalah warga tempatan dan seramai 26 warga asing yang melakukan kesalahan mengikut Akta Racun 1952 dan Langkah-Langkah Pencegahan Khas (LLPK) 1985.

“Dalam tempoh itu juga pelbagai jenis dadah berjumlah RM2 juta telah berjaya, manakala sitaan harta berjumlah RM121,114.18,” katanya. – Utusan

Author

Media Variasi

View all posts

View all posts


Selaraskan semula harga siling ayam dan telur – Johari

SHAH ALAM: Kerajaan boleh mengambil kaedah melaraskan semula harga siling runcit ayam dan telur mengikut kenaikan serta penurunan harga pasaran komoditi dunia bagi mengatasi masalah bekalan di negara ini.

Ahli Parlimen Titiwangsa, Datuk Seri Johari Abdul Ghani berkata, langkah itu perlu dibuat kerana masalah bekalan tetap berlaku walaupun kerajaan telah membelanjakan RM3.8 bilion subsidi kepada penternak, hanya untuk subsidi ayam dan telur.

Sedangkan katanya, pengeluaran ayam adalah sangat stabil iaitu lebih 100 peratus dan telur pula mencapai sebanyak 110 peratus sehingga industri ayam dan telur Malaysia berjaya mengeksport ke pasaran luar negara pada satu ketika dulu.

“Dahulu, kerajaan tidak pernah membelanjakan sebarang subsidi kepada industri ini kerana  Malaysia boleh mencapai kadar sara diri (self-sufficiency rate) yang mencukupi bagi ayam dan telur serta industri tidak pernah mempunyai sebarang masalah.

“Punca kepada masalah bekalan telur dan ayam di negara kita baru-baru ini adalah disebabkan kenaikan harga komoditi dunia, di mana sumber makanan ayam iaitu komoditi jagung dan kacang soya yang diimport telah naik dengan berkali-kali ganda.

“Sebagai solusi jangka masa panjang, saya mencadangkan supaya apabila harga komoditi dunia bagi makanan ayam meningkat lagi, kerajaan boleh mengambil kaedah dengan melaraskan semula harga siling runcit ayam dan telur mengikut kenaikan serta penurunan harga pasaran komoditi dunia,” katanya sewaktu sesi perbahasan di Dewan Rakyat pada Rabu.

Bagaimanapun jelas Johari, apabila melaraskan kenaikan harga siling runcit ayam dan telur mengikut harga pasaran, kerajaan perlu menjaga golongan B40 dan pertengahan iaitu M40 yang terjejas akibat pelarasan ini.

Ujar beliau, bantuan yang perlu dibuat adalah dengan memberikan subsidi tunai ayam dan telur melalui ‘cash transfer’ terus kepada mereka.

“Sudah tentu jumlah subsidi yang diberikan ini juga perlu mengikut penurunan dan kenaikan selaras dengan harga siling runcit yang ditetapkan oleh kerajaan.

“Impak kepada kaedah pelarasan harga siling runcit dengan mengikut kenaikan dan penurunan harga pasaran bebas komoditi dunia serta sokongan pemberian subsidi terus kepada golongan sasar boleh memberi kesan kepada kestabilan industri secara keseluruhan.

“Syarikat juga boleh berjalan dengan baik dan tidak ditutup, kerajaan boleh mendapatkan cukai hasil daripada keuntungan syarikat disebabkan perkembangan industri yang sihat,” jelasnya.

Tambah Johari, negara juga boleh memperoleh semula kadar 100 peratus ‘self-sufficient’ dan tidak perlu bergantung kepada bekalan import ayam dan telur.

Impak lain katanya, Malaysia dapat membangun dan mengukuhkan kedudukan sekuriti makanan bagi industri ayam serta telur.

“Secara tidak langsung, kita mampu mengeksport ke pasaran luar negara dan meyakinkan negara pengimport untuk membeli bekalan dari Malaysia,” jelasnya. – Sinar Harian

Author

Media Variasi

View all posts

View all posts


Pengurusan 1MDB tidak beri maklum balas selepas terima pinjaman US$3 bilion – Saksi

KUALA LUMPUR: Mahkamah Tinggi di sini hari ini diberitahu bahawa pihak pengurusan 1Malaysia Development Berhad (1MDB) tidak pernah memberi sebarang maklum balas, setelah mendapat pinjaman US$3 bilion yang diterima melalui Surat Sokongan (LOS) yang dikeluarkan kerajaan.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa, 63, berkata pelbagai usaha dibuat oleh pihaknya untuk mendapatkan maklumat terkini daripada 1MDB, tentang bagaimana wang US$3 bililion itu digunakan, tetapi tidak pernah dijawab oleh pihak syarikat.

“Saya cuba berhubung dengan pihak pengurusan 1MDB dengan cara komunikasi melalui surat dan panggilan telefon. Pihak saya juga berhubung dengan wakil 1MDB ketika itu, Zahid Taib untuk mereka memberikan maklum balas dan mengemukakan laporan kepada Kementerian Kewangan, tetapi tiada balasan.

“Saya juga mengesahkan tidak pernah melihat dokumen perjanjian usaha sama antara 1MDB dan Aabar Investment BVI Co, seperti dalam permohonan LOS mereka kepada kerajaan untuk mendapatkan pinjaman US$3 bilion itu,” katanya pada pemeriksaan balas oleh peguam Wan Aizuddin Wan Mohammed yang mewakili Datuk Seri Najib Tun Razak, pada perbicaraan kes rasuah dan pengubahan wang haram dana RM2.3 bilion milik 1MDB dihadapi bekas perdana menteri itu.

Saksi pendakwaan ke-26 itu bersetuju dengan cadangan Wan Aizuddin bahawa tindakan 1MDB yang tidak memberikan sebarang maklum balas mengenai penggunaan US$3 bilion, menunjukkan kelemahan pihak pengurusan syarikat.

Wan Aizuddin: Setuju dengan saya, Datuk tidak boleh mengaitkan kesalahan pengurusan 1MDB kepada Perdana Menteri, Menteri Kewangan dan Pengerusi Lembaga Penasihat 1MDB? (Kesemua jawatan tersebut dipegang oleh Najib ketika itu).

Siti Zauyah: Seingat saya ada satu surat daripada Datuk Shahrol Azral Ibrahim Halmi (bekas Ketua Pegawai Eksekutif 1MDB), yang menyatakan pihak pengurusan tidak boleh mendedahkan sebarang maklumat mengenai penggunaan wang US$3 bilion, kerana mereka perlu merujuk kepada Ahli Lembaga Pengarah 1MDB dahulu.

Wan Aizuddin kemudian merujuk Siti Zauyah kepada pernyataan saksinya, yang menyatakan Malaysia kini terpaksa menanggung bayaran balik hutang 1MDB ekoran LOS yang dikeluarkan kerajaan dan ditandatangani oleh Najib selaku Menteri Kewangan pada 2013.

Siti Zauyah mengesahkan beliau tidak mempunyai pengetahuan peribadi mengenai perkara itu, tetapi membuat kenyataan berdasarkan ‘hearsay’ daripada pegawai yang bertanggungjawab menguruskan proses LOS itu.

Ditanya lanjut oleh peguam sekiranya saksi pernah melihat sebarang dokumen menunjukkan 1MDB gagal membuat pembayaran semula menyebabkan kerajaan terpaksa menanggung hutang itu, Siti Zauyah menjawab “saya tidak ingat..tentunya mesti ada bukti sebab itu saya nyatakan (perkataan itu) dalam pernyataan saksi saya”.

Wan Aizuddin: Menariknya anda membuat kenyataan ini “LOS yang ditandatangani oleh Najib selaku Menteri Kewangan”. Adakah anda mengatakan kerajaan perlu menanggung hutang kerana Najib tandatangan LOS, jadi itu salah dia?

Siti Zauyah: tiada komen.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung. – BERNAMA


Saya tidak pernah jumpa Jho Low, kata peguam

KUALA LUMPUR: Rakan kongsi firma guaman Wong & Partners, yang mewakili 1Malaysia Development Berhad (1MDB) dalam urusan pembiayaannya pada 2010 berkata beliau tidak pernah bertemu ahli perniagaan dalam buruan Low Taek Jho.

Lim Chin Hian, 52, yang mengetuai Kumpulan Amalan Kewangan & Projek di firma guaman itu memberitahu Mahkamah Tinggi hari ini bahawa beliau 100 peratus yakin tidak pernah bertemu Low, yang lebih dikenali sebagai Jho Low walaupun peguam Tan Sri Muhammad Shafee Abdullah mencadangkan bahawa beliau pernah menemui ahli perniagaan itu.

Lim berkata demikian semasa pemeriksaan balas oleh Muhammad Shafee pada perbicaraan Datuk Seri Najib Tun Razak bagi pertuduhan menyeleweng RM2.3 bilion milik 1MDB.

Muhammad Shafee bagaimanapun menegaskan bahawa terdapat saksi pembelaan yang tidak dinamakan bagi kes itu yang mendakwa saksi tersebut telah menghadiri mesyuarat bersama Jho Low dan seorang lagi rakan kongsi Wong & Partners, Brian Chia.

Muhammad Shafee: Saya akan tanya soalan ini dan saya berharap kamu akan mengingati peristiwa yang berlaku, sejujur mungkin di mahkamah. Kamu pernah jumpa Jho Low?

Lim: Saya tidak pernah jumpa Jho Low. Seratus peratus saya tidak jumpa Jho Low.

Muhammad Shafee: Bagaimana jika saya katakan bahawa kami mempunyai saksi daripada 1MDB yang namanya tidak akan kami dedahkan, siapa sebenarnya menghadiri mesyuarat yag dihadiri Jho Low, Brian Chia hadir dan anda hadir?

Lim: Saya tidak bersetuju.

Peguam itu kemudiannya menyoal mengenai US$700 juta daripada US$1 bilion untuk syarikat usaha sama (JV) antara 1MDB dan PetroSaudi International Ltd (PSI), dipindahkan kepada Good Star Ltd, sebuah entiti milik Jho Low.

Lim berkata beliau tidak mengetahuai mengenainya dan tidak menyedari wang itu tidak dihantar kepada syarikat JV itu.

Muhammad Shafee kemudian mencadangkan kepada Lim bahawa pendapat undang-undang yang diberikan oleh Chia, yang mencadangkan bahawa tidak mengapa untuk menghantar wang kepada Good Star telah menyebabkan syarikat pelaburan strategik itu mengalami kerugian US$700 juta.

Saksi sekali lagi menjawab beliau tidak mempunyai pengetahuan mengenai perkara itu.

Muhammad Shafee: Saya cadangkan kepada kamu bahawa nasihat yang diberikan (oleh Chia) adalah untuk melindungi orang tertentu dalam pengurusan 1MDB. Pendapat undang-undang ini dibuat untuk menguntungkan Jho Low dan menyebabkan 1MDB kerugian US$700 juta.

Lim: Saya tidak mempunyai pengetahuan mengenainya dan tidak boleh mengulas.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung 14 November. – BERNAMA


Menu Rahmah: Ahli Parlimen Kapar mohon maaf

KUALA LUMPUR: Ahli Parlimen Kapar, Dr Halimah Ali hari ini memohon maaf berikutan kenyataan beliau berhubung Menu Rahmah di Dewan Rakyat sebelum ini mengelirukan dan disalah erti.

Beliau yang juga Ahli Parlimen daripada Perikatan Nasional mencuri tumpuan apabila menyampaikan pernyataan maaf dalam bentuk gurindam sebelum sesi perbahasan Rang Undang-undang Perbekalan 2023 bermula.

“Kalau ada jarum peniti, jangan disimpan di dalam peti, andai ada ucapan disalah erti, saya menyusun 10 jari, niat di hati suara rakyat saya juarai, semak imbang kerajaan MADANI, biar integriti, bukankah itu peranan hakiki.

“Selaku wakil rakyat, suara rakyat yang diwakili, sudi kiranya rujuk penyata rasmi muka surat 134 hingga 137 pada 14 Februari,” katanya.

Dr Kelvin Yii Lee Wuen (PH-Bandar Kuching) sebelum ini membangkitkan isu berkenaan mengikut Peraturan Mesyuarat 36 (12), susulan kenyataan yang dibuat Halimah pada 14 Feb lepas ketika membahaskan Usul Menjunjung Kasih Titah Diraja yang mengaitkan Menu Rahmah dengan beberapa penyakit terutamanya kanser, autoimmune (diseases) dan autisme.

Dr Kelvin berkata, kenyataan tersebut tidak benar, tidak bertanggungjawab kerana bukan sahaja tidak berdasarkan fakta dan sains, tetapi mungkin mengakibatkan salah faham atau stigma kepada komuniti autisme dan golongan orang kurang upaya.

Terdahulu, Yang Dipertua Dewan Rakyat, Datuk Johari Abdul berkata, pernyataan yang dibacakan Dr Halimah berkenaan telah dipersetujui antara beliau dengan Dr Halimah dan menganggap kes berkenaan selesai. – BERNAMA


Swastakan aset produksi FINAS, elak jadi gajah putih

AMPANG: Perbadanan Kemajuan Filem Nasional (FINAS) disyorkan untuk mempertimbangkan cadangan menswastakan kemudahan peralatan produksi.

Pelakon, penulis skrip dan pengarah filem, Abd Rahman Mohd Daud atau dikenali sebagai Armoda mengemukakan cadangan itu bertujuan bagi mengelakkan wujud kemudahan terbengkalai yang akhirnya tidak mendatangkan apa-apa keuntungan.

“Saya mencadangkan kepada pengerusi FINAS supaya menswastakan segala ‘equiment’ (aset produksi) supaya tidak menjadi gajah putih (terbengkalai), yang tidak mendatangkan hasil kepada kerajaan.

“Perkara ini akan dikemukakan menerusi kertas cadangan kepada pihak FINAS untuk dipertimbangkan,” kata ahli Persatuan Pengarah Filem Malaysia (FDAM) itu kepada MEDIA VARIASI ketika ditemui di Bangunan Utama FINAS, Hulu Kelang, di sini.

Pengarah Urusan Audio Masters Sdn Bhd itu hadir bersama penaungnya, Omar Mohammad Unni, atas jemputan Pengerusi FINAS, Senator Datuk Seri Zurainah Musa bagi membincangkan kerjasama kedua-dua pihak.

Armoda berkata, beliau yang berpengalaman menjaga dan mengendalikan peralatan produksi berkenaan bagi puluhan drama dan sebahagian filem itu mahu pihak kerajaan mengambil perhatian terhadap barangan berkenaan.

“Semoga pihak kerajaan mengambil berat tentang penjagaan (aset). Kasihan dengan peralatan tersebut.

“Kalaulah ia bernyawa, barangan peralatan itu seperti tak pernah dipedulikan,” katanya yang sangat berminat dalam bidang pengendalian aset produksi.

Armoda pernah menjayakan filem epik Pahlawan Dayak: Rentap dan KL Zombi malah meneraju watak utama dalam drama Namaku Bukan Setsuko satu ketika dahulu.

FINAS sebelum ini melalui Ketua Pegawai Eksekutifnya, Datuk Dr Md Nasir Ibrahim dilaporkan berkata, menaiktaraf peralatan studio dan menggantikannya dengan baharu supaya suntingan filem berkualiti tinggi.

Md Nasir malah berkata FINAS turut memohon dana kepada Unit Perancang Ekonomi kerajaan, bagi mewujudkan studio XR3D bagi membolehkan penerbitan menggunakan teknologi tiga dimensi (3D).

Media sebelum ini melaporkan, timbul isu berkaitan aset milik FINAS dikatakan sudah ketinggalan zaman dan tidak sesuai untuk tujuan penerbitan filem.

Terdapat juga khabar angin menyatakan industri perfileman negara masih jauh ketinggalan dan tidak mampu bersaing di peringkat antarabangsa.

Author

Fhatihah Zakinan

View all posts

View all posts


Bekalan telur ayam di Melaka pulih susulan kemasukan telur import

MELAKA: Bekalan telur ayam di Melaka pulih ekoran kemasukan bekalan import dari India baru-baru ini, kata Pengarah Kementerian Perdagangan Dalam Negeri dan Kos Sara Hidup (KPDN) negeri, Norena Jaafar.

Beliau berkata, bagaimanapun orang ramai khususnya peniaga kuih raya diminta tidak melakukan pembelian secara pukal terutama menjelang sambutan perayaan dengan tujuan untuk menyimpan bekalan.

“Tiada had jualan telur dalam kuantiti tertentu seperti minyak masak bersubsidi tetapi orang ramai diminta tidak melakukan pembelian secara pukal.

“Kita tahu menjelang Tahun Baru Cina dan hari raya bakal menjelang tiba ini orang ramai sibuk mencari bekalan terutama untuk membuat persediaan sambutan seperti membuat kuih raya,” katanya kepada pemberita selepas pemeriksaan tanda harga di gerai jualan di Jonker Walk di sini lewat malam tadi.

Pemeriksaan berkenaan turut disertai Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem.

Mengulas lanjut, Norena berkata, walaupun tiada had jualan bagi bekalan telur, peniaga berhak menentukan jumlah kuantiti yang boleh dibeli oleh pengguna bagi memastikan bekalan tidak terjejas.

Dalam perkembangan lain, beliau berkata sebanyak 22 kes membabitkan kesalahan kepenggunaan di bawah pelbagai akta di bawah KPDN direkodkan dalam tempoh 12 hari bermula 1 Januari lepas.

Katanya, dalam tempoh itu juga, kompaun sebanyak RM4,800 dan denda (RM250) dikeluarkan atas pelbagai kesalahan.

“Dalam tempoh sama, KPDN Melaka juga menerima 44 aduan daripada pengguna dan telah memeriksa 1,124 premis perniagaan di seluruh Melaka,” katanya.

Sementara itu, Ngwe berkata,  peniaga makanan, minuman atau barangan di negeri itu terutama di kawasan pelancongan diingatkan meletakkan tanda harga pada setiap produk jualan mereka.

Beliau berkata, tiada kompromi kepada peniaga yang ingkar dan mereka yang mengulangi kesalahan sama selepas notis dikeluarkan boleh dikenakan tindakan kompaun di bawah Akta Kawalan Harga dan Antipencatutan 2011.

“Dalam pemantauan malam ini (tadi) juga, kita melihat masih ramai lagi peniaga yang tidak meletakkan tanda harga pada setiap barangan yang dijual,” katanya. – BERNAMA


Pegawai, anggota polis P.Pinang antara ditahan terlibat judi ekor haram

GEORGE TOWN: Seorang pegawai dan enam anggota polis antara 12 individu ditahan dalam siri serbuan di sekitar Pulau Pinang pada Ahad dan semalam, kerana disyaki terlibat kegiatan judi ekor haram.

Selain pegawai dan anggota polis berkenaan, lima orang awam turut ditahan dalam operasi selama dua hari oleh Jabatan Integriti dan Pematuhan Standard (JIPS) Bukit Aman, hasil maklumat dan risikan yang dijalankan pihak polis.

Kesemua pegawai dan anggota polis berusia 27 hingga 48 tahun itu ditahan di sekitar Air Itam dan bertugas di balai polis yang sama.

Ketua Polis Pulau Pinang, Datuk Khaw Kok Chin mengesahkan penahanan pegawai dan anggota terlibat namun enggan mengulas lanjut kes berkenaan kerana ia masih dalam siasatan.

“Saya boleh mengesahkan bahawa ada tangkapan judi ekor haram dibuat membabitkan seramai tujuh anggota polis dan lima orang awam, namun saya tidak dapat ulas lanjut kerana masih dalam siasatan polis Bukit Aman,” katanya pada sidang akhbar di sini hari ini.

Hasil penahanan kesemua suspek, polis merampas sebuah komputer riba, satu telefon pintar, wang tunai RM10,959 dan peralatan perjudian. – BERNAMA


10 cedera bot penumpang meletup di Mersing

MERSING: Seramai 10 orang termasuk kru cedera apabila bot penumpang yang dinaiki meletup pada bahagian lantai di kedudukan 7.6 batu nautika timur laut Pulau Pemanggil, di sini hari ini.

Pengarah Zon Maritim Mersing, Komander Maritim Suhaizan Saadin berkata, tiga mangsa mengalami kecederaan parah dalam kejadian jam 11.50 pagi itu.

Katanya, semua mangsa terdiri daripada enam wanita dan empat lelaki berusia antara 32 hingga 48 tahu yang dipercayai dalam perjalanan dari Mersing ke Pulau Aur.

Beliau berkata, bot ronda PERKASA 44 yang sedang melaksanakan rutin Op Jaksa dikejarkan ke lokasi kejadian bagi menyelamat mangsa setelah menerima maklumat.

“Pemeriksaan di lokasi kejadian mendapati dua orang mangsa wanita berusia 34 dan 28 tahun mengalami kecederaan parah pada bahagian kaki.

“Empat orang mangsa wanita lagi mengalami cedera ringan di bahagian kaki dan seorang mangsa lelaki berusia 29 tahun mengalami kecederaan parah bahagian kaki dan belakang pinggang.

“Seorang lagi mangsa lelaki 31 tahun mengalami kecederaan pada bahagian kaki. Manakala kru bot iaitu nakhoda bot dan kelasi masing-masing berusia 27 dan 30 tahun hanya mengalami kecederaan ringan,” katanya dalam satu kenyataan media di sini, hari ini.

Menurut Suhaizan, kesemua mangsa telah diberikan rawatan awal sebelum dipindahkan ke bot lain termasuk bot awam yang berada berhampiran lokasi kejadian untuk dihantar ke Hospital Mersing bagi menerima rawatan lanjut.

Katanya punca sebenar letupan berkenaan masih dalam siasatan pihak berkuasa.

“Pihak Maritim Malaysia mengucapkan terima kasih kepada Pasukan Polis Marin (PPM) dan bot komersial awam serta seluruh agensi dan komuniti maritim yang membantu dalam menyelamatkan mangsa di laut susulan kejadian tersebut,” katanya. – Astro Awani

Author

Media Variasi

View all posts

View all posts


Guru ajak murid bermalam di hotel, buat tak senonoh

KUALA LUMPUR: Seorang guru disyaki mengumpan anak murid lelakinya dengan membawa bermalam di hotel sebelum melakukan perbuatan tidak senonoh kepada kanak-kanak terbabit.

Difahamkan mangsa berusia 12 tahun itu sudah beberapa kali diperlakukan sedemikian rupa dan hanya diketahui keluarganya sekitar Julai lalu.

Ibu mangsa berusia 40-an terkejut apabila melihat video perbuatan guru lelaki terbabit yang dihantar kepada anaknya.

“Anaknya kemudian menceritakan apa yang berlaku di mana dia dipaksa guru terbabit.

“Terbaru suspek sekali lagi membawa anaknya ke sebuah hotel lain di Genting Highlands pada 8 September lalu selepas habis waktu sekolah,” katanya.

Sumber berkata, ibu mangsa menghubungi guru terbabit selepas menyedari anaknya tidak pulang ke rumah namun suspek memberitahu dalam perjalanan ke sana bersama anaknya.

“Malah ibunya turut meminta guru terbabit menghantar anaknya pulang semula namun tidak diendahkan.

“Susulan itu, dia melaporkan perkara itu kepada pihak sekolah sebelum pengurusan sekolah menasihatkannya membuat laporan polis,” katanya,

Bimbang dengan keselamatan, ibu mangsa membuat laporan di Balai Polis Petaling, kelmarin.

Sementara itu, Ketua Penolong Pengarah Bahagian Siasatan Jenayah Seksual, Wanita dan Kanak-Kanak (D11) Jabatan Siasatan Jenayah Bukit Aman, Asisten Komisioner Siti Kamsiah Hassan mengesahkan menerima laporan kejadian itu dan suspek sudah ditahan bagi membantu siasatan.

“Kes disiasat mengikut Seksyen 14(a) akta kesalahan seksual terhadap kanak-kanak 2017 (pindaan 2023),” katanya. – Berita Harian

Author

Media Variasi

View all posts

View all posts


McDonald’s cipta rekod, tukar Menara KL jadi ‘kentang goreng’

KUALA LUMPUR: McDonald’s Malaysia mencipta sejarah baharu apabila diiktiraf Malaysia Book of Records menerusi acara ‘The Tallest French Fry in Malaysia’ di Menara Kuala Lumpur, sempena Hari Kentang Goreng Sedunia.

Acara itu menyaksikan visual kentang goreng setinggi Menara Kuala Lumpur iaitu 245 meter dipaparkan di tiang menara mulai jam 8 malam hingga 11.59 malam pada Khamis.

Naib Pengerusi McDonald’s Malaysia, Melati Abdul Hai berkata, pengiktirafan itu  turut menjadi tanda penghargaan terhadap para pelanggan yang setia menyokong McDonald’s.

“Pengiktirafan daripada Malaysia Book of Records secara langsung mengukuhkan lagi komitmen kami dalam mencari cara baharu dan kreatif untuk mendekati rakyat Malaysia tanpa mengira latar belakang.

“Ia juga menonjolkan dedikasi McDonald’s, bukan sahaja dalam menyediakan makanan yang lazat, tetapi juga kenangan terindah kepada pelanggan kami,” katanya disini pada Khamis.

Bertemakan ‘Icon Meets Icon’, acara yang dianjurkan Menara Kuala Lumpur dan McDonald’s itu turut diwarnai dengan persembahan daripada Ratu Jazz Malaysia, Datuk Sheila Majid.

Malah, individu yang mengambil ‘selfie’dengan kentang goreng yang tertinggi itu berpeluang untuk menebus  Kentang Goreng McDonald’s secara percuma dengan setiap pembelian McValue Meal di cawangan McDonald’s di seluruh negara*.

McDonald’s Malaysia (Gerbang Alaf Restaurants Sdn. Bhd.) adalah rangkaian restoran makanan segera halal terkemuka di Malaysia, dengan lebih daripada 340 cawangan yang beroperasi di seluruh negara.

Ia mengendalikan lebih daripada 13.5 juta pelanggan setiap bulan, dan mempunyai lebih daripada 18,000 pekerja Malaysia untuk aktiviti perniagaan makanan dan minumannya di seluruh negara.

*Tempoh penebusan telah dilanjutkan sehingga 16 Julai 2023.

**Promosi ini akan tersedia di semua cawangan McDonald’s di seluruh negara, kecuali Genting Highlands, Langkawi, dan lapangan terbang di seluruh negara. Ia juga tidak terpakai untuk pesanan penghantaran.

Author

Ariom Rajeswaran

View all posts

View all posts


Pocket Rocketman pamerkan perkembangan positif

KUALA LUMPUR: Jaguh berbasikal trek negara, Datuk Mohd Azizulhasni Awang mempamerkan perkembangan positif selepas kembali beraksi dalam pusingan pembukaan Liga Juara-Juara Trek UCI (TCL) yang berlangsung di  Mallorca, Sepanyol pada Sabtu (12 November).

Selepas lama berehat berikutan pembedahan jantung April lepas, “The Pocket Rocketman” mengakhiri acara kegemarannya, keirin di tempat keempat dalam aksi pusingan pertama yang berlangsung di Velodrom Illes Ballears.

Azizulhasni membawa pulang pingat perak dalam acara keirin di Sukan Olimpik Tokyo 2020, yang merupakan perlumbaan terakhirnya sebelum menjalani pembedahan itu.

Pelumba Australia, Matthew Richardson menjuarai perlumbaan itu diikuti rakan senegara Thomas Cornish sementara pelumba Jepun Shinji Nakano di tempat ketiga dalam acara keirin itu.

Hanya dua pelumba teratas dalam tiga saringan berbeza layak ke final.

Juara Dunia, Harrie Lavreysen dari Belanda menjuarai final sementara Stefan Botticher dari Jerman mengakhiri perlumbaan di tempat kedua dan Richardson di tempat ketiga.

Sementara itu dalam acara pecut, Azizulhasni menamatkan saringan kedua pusingan pertama  di tempat kedua di belakang pelumba Israel Mikhail Yakovlev. Hanya pelumba teratas daripada enam saringan berbeza melangkah ke final.

Richardson mempamerkan kehebatannya dalam acara pecut dengan menewaskan Lavreysen untuk muncul sebagai juara.

Perlumbaan TCL seterusnya akan berlangsung di Berlin, Jerman pada 19 November diikuti Saint-Quentin-en-Yvelines, Perancis (26 November) dan dua perlumbaan berturut-turut di London pada 2 dan 3 Disember. – BERNAMA


Atasi isu hartanah tidak terjual, elak beban ekonomi negara – Pakar

KUALA LUMPUR: Isu hartanah tidak terjual, khususnya kediaman yang siap dibina,  boleh menjadi beban ekonomi kepada negara jika tidak diatasi dengan kaedah sewajarnya.

Menurut Pusat Maklumat Harta Tanah Negara, hartanah tidak terjual merujuk kepada unit kediaman, komersial dan industri yang telah siap dibina dengan mendapat sijil penyiapan dan pematuhan tetapi masih tidak dapat dijual melebihi tempoh sembilan bulan dari tarikh dilancarkan atau selepas 1 Januari 1997.

Bernama pada 14 April lepas, melaporkan jumlah kediaman siap dibina tidak terjual berkurangan kepada  27,746 unit bernilai RM18.41 bilion pada akhir Disember tahun lepas berbanding 36,863 unit bernilai RM22.79 bilion pada penghujung 2021.

Dalam laporan itu, Timbalan Menteri Kewangan Datuk Seri Ahmad Maslan berkata Johor kekal merekodkan jumlah dan nilai kediaman tidak terjual tertinggi, iaitu 5,258 unit bernilai RM4.33 bilion, diikuti Selangor dengan 3,698 unit bernilai RM2.74 bilion dan Pulau Pinang (3,593 unit bernilai RM2.74 bilion).

Meskipun angka keseluruhan menunjukkan penurunan, pakar bimbang masalah akan berlanjutan jika pihak berwajib tidak mencari langkah penyelesaian bersifat jangka panjang.

KETIDAKSEPADANAN DALAM PASARAN

Penganalisis hartanah, Prof Dr Noor Rosly Hanif berkata, isu lambakan hartanah tidak terjual berlaku sejak 2016, merentasi pelbagai kategori hartanah.

“Pada waktu itu, keadaan ekonomi sangat memberangsangkan sehingga menggalakkan pemaju untuk membangunkan hartanah. Namun malangnya, kadar kenaikan gaji dan pendapatan isi rumah tidak setara dengan peningkatan harga hartanah, khususnya rumah.

“Dalam hal ini, ketidaksepadanan nilai hartanah yang dibina (penawaran) dengan kemampuan rakyat (permintaan) menjadi punca utama berlakunya perkara ini (lambakan hartanah tidak terjual),” katanya kepada Bernama baru-baru ini.

Noor Rosly yang merupakan profesor Program Pengurusan Hartanah dan Lelong, Fakulti Perniagaan, Universiti Malaya-Wales, berkata walaupun wujud permintaan untuk kediaman, harga yang ditawarkan pemaju tidak mampu dipenuhi oleh pembeli berpotensi yang turut sukar mendapat pinjaman bank berikutan kedudukan kewangan tidak menepati syarat.

“Jenis hartanah yang dibina oleh pemaju pula bukanlah yang diperlukan oleh pasaran. Sebagai contoh, rakyat mengharapkan rumah teres (bertanah) pada harga mampu milik, tetapi pemaju kebanyakannya membina kondominium/pangsapuri yang menurut Laporan Pasaran Harta 2022, Jabatan Penilaian Dan Perkhidmatan Harta (JPPH), adalah penyumbang terbesar kepada hartanah tidak terjual, iaitu 61.9 peratus.

“Faktor cita rasa rakyat turut memberi kesan, lebih-lebih lagi golongan muda yang kurang berminat membeli rumah sebaliknya memilih untuk menyewa. Mungkin mereka terpaksa menerima realiti untuk tinggal menyewa atau tunggu lewat umur baru fikir nak beli rumah. Itupun jenis bertingkat seperti pangsapuri yang sesuai dengan kemampuan mereka,” katanya, menambah situasi itu adalah trend semasa.

RUMAH BUKAN KOMODITI

Berdasarkan Laporan Pasaran Harta 2022, hartanah dalam lingkungan harga RM500,001 hinggan RM1 juta adalah paling banyak tidak terjual, mewakili 33.6 peratus atau 9,323 unit, iaitu meningkat berbanding 30.2 peratus pada 2021.

Hartanah dalam lingkungan RM300,001 dan RM500,001 pula di tempat kedua, merangkumi 29.3 peratus (8,128 unit), manakala rumah dalam lingkungan harga mampu milik bawah RM300,000 membentuk 23.5 peratus (6, 509 unit), diikuti oleh hartanah lingkungan harga melebihi RM1 juta yang menyumbang 13.6 peratus (3,786 unit).

Menurut Noor Rosly, purata kemampuan rakyat adalah rumah berharga sekitar RM250,000 hingga RM300,000.

“Disebabkan itulah terdapat mereka yang bekerja di Kuala Lumpur tetapi sanggup membeli rumah di Seremban, Negeri Sembilan kerana kediaman di luar Kuala Lumpur harganya lebih rendah dan mereka masih dapat memiliki rumah teres setingkat pada harga sekitar RM250,000,” katanya.

Menurut beliau lagi, pembeli juga akan menimbang faktor lain seperti jarak ke tempat kerja, akses kepada pengangkutan awam, kemudahan kesihatan, keselamatan serta sekolah yang berhampiran dengan kediaman sebelum membeli kediaman.

Sekalipun berpendapat pasaran hartanah semasa dalam keadaan stabil, pemerhati itu berkata kerajaan melalui Kementerian Pembangunan Kerajaan Tempatan, harus memantau dengan lebih ketat sektor tersebut dan tidak memberikan kelulusan pembangunan baharu, khususnya projek mewah, atas dasar galakan ekonomi semata-mata.

“Dulu mungkin kita mengharapkan pelabur dari luar untuk membeli, namun kini kerajaan harus pantau dan tidak sewenang-wenangnya memberi kelulusan pembangunan sedemikian kerana permintaan sebenarnya adalah terhadap perumahan bagi rakyat sendiri, bukan untuk (tujuan) pelaburan (oleh warga asing).

“Dasar Perumahan Negara juga harus dikaji semula, mungkin boleh diwajibkan pemaju atau kerajaan menyediakan rumah kediaman bersifat lebih mampu milik yang diperlukan rakyat.

“Rumah bukan komoditi untuk pelaburan tetapi adalah keperluan asas bagi rakyat,” katanya yang turut menyentuh tentang kewajaran pihak berkuasa tempatan (PBT) yang masih meluluskan projek komersial baharu seperti ruang pejabat dan pusat beli-belah, sedangkan subsektor itu mengalami lambakan.

Bagi mengurangkan harga rumah, beliau menyarankan pemaju memendekkan tempoh pajakan tanah yang pada masa ini selama 30, 60 atau 99 tahun.

“Mungkin ini satu pendekatan yang lebih efektif dalam mengatasi masalah pemilikan unit kediaman walaupun di akhirnya nanti hartanah tersebut tidak boleh diwarisi oleh generasi seterusnya.

“Kerajaan juga boleh memperkasakan semula konsep wakaf bagi membantu pemilikan hartanah  dalam kalangan bumiputera. Sebagai contoh di Turkiye dan beberapa negara lain, konsep pembangunan tanah dan tabung wakaf bagi membantu pemilikan hartanah di tengah bandar oleh umat Islam sangat berjaya,” katanya.

SINERGI PEMBUAT DASAR, PIHAK BERKEPENTINGAN

Sementara itu, pensyarah kanan di Pusat Pengajian Ekonomi, Kewangan dan Perbankan, Universiti Utara Malaysia (UUM) Muhammad Ridhuan Bos Abdullah berkata sekalipun industri pembinaan menyumbang 8.7 peratus kepada pertumbuhan Keluaran Dalam Negara Kasar 2022, kediaman tidak terjual memberikan kesan kepada 120 buah industri yang berkaitan.

“Kitaran pasca-COVID-19 tidak terkecuali memberi kesan langsung yang menjadikan sektor ini masih dalam aliran pemulihan, dan pasaran buruh yang masih belum stabil secara langsung membataskan kemampuan pengguna untuk membeli unit kediaman pada harga tinggi.

“Pasaran buruh mengambil masa untuk pulih. Begitu juga dengan pendapatan isi rumah dan pengeluar. Justeru, rasional dan strategi pemaju sangat dituntut untuk meningkatkan prestasi jualan,” katanya, menambah kebanyakan pemaju di Malaysia tersenarai di Bursa Malaysia dan memiliki kepelbagaian perniagaan yang membantu kelangsungan operasi mereka.

Ujar beliau, kenaikan Kadar Faedah Semalaman (OPR) yang berturut-turut sejak tahun lepas turut membawa konotasi bahawa sekarang bukan masanya untuk membeli hartanah, terutama menerusi pembiayaan bank, kerana kenaikan OPR bermakna peningkatan kadar faedah pinjaman institusi kewangan.

Keadaan ini juga memberi kesan kepada penggerak industri yang pastinya perlu menaikkan harga hartanah yang ditawarkan bagi menampung kos pembangunan, jelas beliau.

“Selain itu, pihak bank juga akan lebih berhati-hati dalam meluluskan pinjaman kepada pembeli berpotensi bagi mengelakkan isu pinjaman tidak berbayar (NPL).

“Ringkasnya, kesan kepada pemaju ialah jualan menjadi perlahan dan terganggu kerana pembeli menangguhkan pembelian. Akibatnya, risiko unit kediaman tidak terjual akan terus meningkat dalam pasaran,” jelas beliau.

Menurut beliau lagi, apabila pasaran hartanah terjejas, pemaju akan terkesan dari segi pulangan pelaburan, sementara PBT pula kerugian dalam aspek kutipan hasil akibat lambakan unit tidak terjual.

Pemberi kredit dan institusi perbankan pula mungkin mengehadkan pelaburan dalam hartanah, sebaliknya beralih ke sektor lain, dan ini berpotensi menjejaskan keyakinan pelabur asing kerana sentimen perniagaan memberi gambaran terhadap kestabilan ekonomi sesebuah negara, jelas beliau lagi.

“Isu hartanah tidak terjual, khususnya kediaman, perlu dilihat secara harmoni dengan sinergi dibentuk antara pembuat dasar, pihak berkepentingan dan perancang bandar.

“Pelbagai perkara boleh dikenal pasti, antaranya kemampuan sebenar isi rumah atau pembeli, di samping tanah yang dibangunkan juga perlu dilihat secara ekonomi seperti kos lepas yang terlibat apabila dibangunkan,” tambahnya.

PEMILIKAN RUMAH BUMIPUTERA

Mengulas tentang pemilikan rumah dalam kalangan bumiputera, Presiden Persatuan Perunding Hartanah Muslim Malaysia (PEHAM) Ishak Ismail berkata lebih banyak kediaman mampu milik perlu dibina, terutama bagi kumpulan B40 dan M40.

Beliau turut berpendapat skim ‘Sewa Untuk Beli’  (RTO) wajar diperluas bagi memberi peluang kepada lebih ramai rakyat memiliki unit hartanah selepas menyewa selama tempoh yang dipersetujui oleh pemaju dan penyewa.

“Walaupun konsep ini agak baharu di pasaran hartanah tempatan, RTO boleh membantu bakal pembeli memiliki kediaman sendiri kerana mereka tidak terbeban untuk membayar jumlah deposit yang tinggi seperti proses membeli rumah biasa.

“Melalui kaedah ini, kos membayar sewa bulanan dipindahkan menjadi status milikan (apabila mencapai satu tempoh yang dipersetujui antara pembeli dan pemaju), pemaju dapat menjual dengan lebih cepat, menggalakkan pemilikan dalam kalangan anak muda, di samping menjadikan pembelian rumah sebagai keutamaan mereka,” jelasnya.

Ishak yang juga Pengarah Urusan IM Global Property Consultants Sdn Bhd, pada masa sama berkata kerajaan perlu menetapkan sasaran mewujudkan ‘Tabung Simpanan Rumah Pertama’ dengan mekanisme simpanan seperti Tabung Haji.

“Melalui kaedah ini, bakal pembeli boleh membuat potongan gaji bulanan seperti potongan Kumpulan Wang Simpanan Pekerja , dividen tahunan akan dikreditkan ke dalam akaun peserta.

“Syarikat Perumahan Negara Berhad (SPNB) boleh dipertanggungjawabkan untuk membina rumah bagi program ini dan pengeluaran hanya dibenarkan atas tujuan pembelian rumah pertama,” katanya.

Tambah beliau, kajian terperinci berhubung “affordability vs affordable homes”  (kemampuan dan rumah mampu milik) perlu dilakukan bagi melihat keupayaan sebenar bumiputera dalam pemilikan hartanah, sekali gus membantu pemaju serta agensi kerajaan berkaitan menetapkan sasaran pembangunan perumahan.

Pada masa sama, beliau turut menasihati pembeli berpotensi agar mengambil kira beberapa aspek sebelum membeli hartanah, antaranya prestasi pemaju dan lokasi, selain tujuan pembelian sama ada untuk dihuni sendiri atau pelaburan.

“Pemaju yang berpengalaman dan mempunyai prestasi kewangan yang baik, kawasan tumpuan dan mudah mendapatkan penyewa, kawasan selamat dan persekitaran yang kondusif mampu menarik minat pembeli,” katanya yang turut meminta pihak berwajib meneliti peningkatan kos bahan binaan yang secara langsung menaikkan harga perumahan. – BERNAMA


Tentera Darat nafi kenyataan tular

KUALA LUMPUR: Tentera Darat Malaysia (TDM) menafikan kenyataan yang tular di media sosial kononnya Panglima Tentera Darat (PTD), (Jen Tan Sri Zamrose Mohd Zain) membenarkan Menteri Kanan Pertahanan, (Datuk Seri Hishammuddin Tun Hussein) untuk berkempen di mana-mana kem tentera darat.

TDM menjelaskan kenyataan PTD telah dimanipulasi oleh pihak berkepentingan dan berupaya menjejaskan imejnya.

“Dalam artikel bertarikh 6 Nov 22, memetik kenyataan ‘Anggota Tentera Diingat Tidak Terbabit Secara Langsung Kempen PRU15’ (https://www.bernama.com/bm/news.php?id=2135786) telah dimanipulasi dengan kenyataan berikut ‘TETAPI SAYA BENARKAN MANTAN MENTERI PERTAHANAN MASUK BERKEMPEN DI DALAM MANA-MANA KEM TENTERA DARAT DIA BERTANDING’.

“Kenyataan ini telah tersebar di aplikasi WhatsApp, adalah tidak wajar kerana disifatkan menyebarkan fake news (berita palsu). TDM memandang serius isu ini dan menegaskan bahawa kenyataan tersebut adalah tidak benar dan dilihat mempunyai unsur tidak baik oleh pihak yang terbabit,” menurut kenyataan itu, pada Rabu.

Menurut TDM, PTD dalam kenyataannya semasa sidang media di Majlis Penganugerahan Pingat Jasa Malaysia kepada Veteran Angkatan Tentera Malaysia (ATM) baru-baru ini hanya memperingatkan anggota tentera tidak boleh terlibat secara langsung termasuk turun padang berkempen bagi Pilihan Raya Umum Ke-15 (PRU15).

“…ini kerana dianggap melanggar peraturan yang ditetapkan kepada anggota ATM. Malah turut menyatakan bahawa setiap anggota berhak untuk mengundi dan memilih siapa sahaja dalam PRU15 bagi menentukan masa depan negara.

“TDM tidak akan berkompromi dengan mana-mana pihak yang cuba memanipulasi atau cuba memprovokasi melalui penyebaran berita yang tidak benar yang akan menjejaskan nama baik TDM amnya dan nama baik PTD khususnya,” menurut kenyataan itu.

Oleh itu, TDM menyeru agar semua pihak berhati-berhati dalam menyebarkan sebarang berita atau maklumat yang diterima dan disarankan agar menyemak dahulu kesahihan sesuatu sumber berita sebelum disebarkan. – BERNAMA


Calon PRU15 DUN Jelapang didakwa atas 77 tuduhan menipu

Hamidah Muhamad, 47, membuat pengakuan itu di dua mahkamah iaitu 38 pertuduhan dibacakan di hadapan Majistret R. Prabakaran manakala 39 pertuduhan didengar di hadapan Majistret Nur Atiqah Sapari.

Suri rumah itu didakwa memperdaya empat mangsa antara 2021 dan 2022 dengan menawarkan mangsa membeli sebidang tanah di mukim Pokok Assam dan sebuah rumah dengan niat curang mendorong mangsa supaya memasukkan wang ke dalam akaunnya yang mangsa tidak akan memasukkan wang itu jika tidak diperdaya oleh tertuduh.

Hamidah didakwa melakukan kesalahan itu mengikut Seksyen 420 Kanun Keseksaan yang memperuntukkan hukuman penjara tidak kurang satu tahun dan tidak lebih 10 tahun dan sebatan serta boleh dikenakan denda jika sabit kesalahan.

Pendakwaan dikendalikan Pegawai Pendakwa Insp Khoo Kian Peng dan Timbalan Pendakwa Raya Nur Amalina Harun manakala Hamidah diwakili peguam S. Singaradivel.

Khoo berkata tertuduh tidak dicadang ditawarkan sebarang jaminan kerana kerugian bagi kesemua 38 kes itu mencecah kira-kira RM200,000 manakala bagi 39 pertuduhan lagi yang dikendalikan Nur Amalina, beliau juga tidak mencadangkan Hamidah ditawarkan sebarang jaminan kerana melibatkan kerugian RM150,000.

Singaradivel bagaimanapun memohon anak guamnya diikat jamin atas alasan masalah kesihatan termasuk menghidap kanser otak dan tulang belakang serta perlu menelan 32 biji pil sehari bagi rawatan penyakitnya.

Bagaimanapun Prabakaran menetapkan jaminan RM12,000 secara kolektif dengan dua penjamin bagi 38 pertuduhan manakala Nur Atiqah juga menetapkan jumlah yang sama dengan syarat tambahan iaitu pasport tertuduh mesti diserahkan kepada mahkamah sehingga kes selesai.

Kedua-dua mahkamah menetapkan 31 Julai bagi sebutan semula kes berkenaan.

Pada PRU15, Hamidah dari parti Makkal Sakti ketika itu mewakili BN menentang Cheah Pou Hian dari Pakatan Harapan (DAP) dan S. Navinten dari Perikatan Nasional (PAS) dalam pertembungan tiga penjuru di DUN Jelapang.

Cheah menang dengan 21,554 undi manakala Hamidah hanya meraih 1,443 undi.   BERNAMA


Master Malaysia: Permulaan baik untuk empat pasangan Malaysia

KUALA LUMPUR: Empat pasangan beregu badminton negara memberikan keceriaan kepada peminat tempatan pada pada perlawanan pembukaan Masters Malaysia 2023 di Arena Axiata, di sini hari ini.

Pasangan beregu terbaik negara, Aaron Chia-Soh Wooi Yik berjaya mengatasi cabaran sengit dari juara Sukan SEA 2023 Pramudya Kusumawardana-Yeremia Erich Yoche Yacob Rambitan dari Indonesia, 21-18, 10-21, 23-21, dalam perlawanan yang berlangsung selama 55 minit.

Pasangan dari Korea Selatan Choi Sol Gyu-Kim Won Ho menanti Aaron-Wooi Yik pada pusingan kedua selepas pasangan itu menewaskan Christo Popov-Toma Junior Popov dari Perancis, 24-22, 21-10, dalam satu lagi perlawanan pembukaan.

Bercakap mengenai perlawanan hari ini, Wooi Yik mengakui bahawa mereka kehilangan fokus pada set kedua selepas pasangan Indonesia itu mengubah taktik mereka, yang membolehkan lawan mereka itu mengheret perlawanan ke set penentuan.

“Di set kedua, kami terlalu cepat buang mata dengan senang dan tak selesa dengan permainan mereka, agak kelam kabut dan cemas, namun dalam set ketiga walaupun banyak kesilapan, kita kekalkan permainan dan tidak berikan mata mudah kepada lawan,” katanya kepada media di sini.

Sementara itu, pasangan beregu profesional negara Ong Yew Sin-Teo Ee Yi menewaskan pasangan China Ren Xiang Yu-Tan Qiang, 21-16, 21-18 bagi menempah satu lagi slot ke pusingan kedua.

Pasangan pilih keenam itu akan berhadapan pasangan dari Taiwan Lu Ching Yao-Yang Po Han, yang menewaskan Ruben Jille-Ties Van Der Lecq dari Belanda, 21-17, 21-15.

Yew Sin gembira kerana permainan mereka hari ini menjadi sekali gus berjaya menewaskan pasangan China itu, manakala Ee Yi berkata mereka tidak akan memandang mudah terhadap cabaran satu lagi pasangan dari China Ching Yao-Po Han selepas ini, walaupun mereka berjaya mengalahkan pasangan itu pada peringkat kumpulan di Piala Sudirman, 21-8, 23-21, minggu lepas.

Dalam satu lagi perlawanan, pasangan bukan pilihan Man Wei Chong-Tee Kai Wun berjaya melakukan kejutan selepas mereka menewaskan pasangan pilihan ketujuh dari Denmark Kim Astrup-Anders Skaarup Rasmussen, 25-23, 21-16 dan akan berhadapan sama ada pasangan Alexander Dunn-Adam Hall dari Scotland atau satu lagi pasangan negara Tan Kian Meng-Tan Wee Kiong, dalam pusingan kedua.

Sementara itu pasangan beregu wanita negara Pearly Tan-M. Thinaah memulakan kempen mereka dengan baik selepas menewaskan pasangan kembar dari Bulgaria Gabriela Stoeva-Stefani Stoeva, 21-17, 21-15.

Pasangan ke-11 dunia itu, selepas ini akan berhadapan pasangan dari Jepun Rena Miyaura-Ayako Sakuramoto yang menewaskan pasangan dari England Chloe Birch-Lauren Smith,  21-12, 21-8, dalam satu lagi perlawanan.

Pearly ketika ditemui selepas perlawanan gembira kerana berjaya membalas dendam terhadap pasangan kembar Stoeva itu, yang telah mengalahkan mereka 19-21, 14-21, pada pusingan awal Terbuka Malaysia 2023, Januari lepas dan berharap untuk mengekalkan momentum kemenangan mereka ketika berhadapan pasangan Jepun selepas ini.

Bagaimanapun pasangan beregu profesional wanita negara Vivian Hoo-Lim Chiew Sien terkeluar awal selepas mereka tewas kepada Maiken Fruergaard-Sara Thygesen dari Denmark, 13-21, 18-21. – BERNAMA


Scammer berleluasa! Elak kongsi kod QR bank di media sosial

CYBERJAYA: Trend perkongsian kod QR bank peribadi di media sosial untuk meraih duit raya daripada kawan-kawan wajar dihentikan bagi mengelakkan diri menjadi mangsa scammer.

Menurut perkongsian seorang personaliti media sosial,Zhiddin Aziz, salah seorang kawannya berkongsi kod QR bank di media sosial, namun terpalit dengan sindiket scammer.

Menurutnya, modus operandi scammer itu adalah dengan mengatakan dia tersilap melakukan pemindahan wang ke akaun milik kawannya dan meminta untuk memulangkan wang terbabit kembali ke akaunnya semula.

Tindakan tanpa sedar itu membuatkan rakannya menerima panggilan telefon dari seseorang dan menuduhnya telah menipu duit orang.

“Modus operandi yang digunakan orang tu dia nak scam si boy (mangsa) tapi dia tak nak akaun dia kena aim, maka dia guna akaun orang lain.

“Hakikatnya itu bukan duit dia (scammer) tetapi duit orang yang dia scam.

“Dan orang yang kena scam itu pun, dia akan tuduh iman (mangsa) sebagai penipunya,” jelasnya.

Zhiddin menasihatkan orang ramai supaya berhati-hati sewaktu berkongsi kod QR atau duit raya dalam talian di media sosial.

Jelasnya, tidak semua orang yang dianggap kawan itu boleh dipercayai kerana boleh jadi orang terdekat atau manusia di sekeliling kita adalah seorang penipu.

Oleh: AIN JAPRI (Pelatih USM)

Author

Media Variasi

View all posts

View all posts


Rakyat mahu Tasik ‘Pepsi Blue’ dibangunkan semula

MARANG: Kerajaan negeri disaran membangunkan tasik bekas lombong emas yang dikenali ‘Tasik Pepsi Blue’ sebagai lokasi pelancongan baharu di negeri berkenaan.

Perihal ini kerana tasik yang terletak di atas dua bukit mempunyai pemandangan luar biasa.

Malah, air tasik yang berwarna biru kehijauan pada setiap masa dan tidak pernah surut nyata menarik minat pengunjung sama ada dari dalam atau luar negara datang berkunjung ke tasik tersebut.

Pemandangan tasik yang menakjubkan itu juga membuatkan jumlah pengunjung semakin meningkat sejak lokasi terbabit mulai tular di media sosial.

Pengerusi Jawatankuasa Pembangunan dan Keselamatan Kampung (JPKK) Taman Medan Jaya 1, Azmi Saleh, berkata, penduduk percaya tasik tersebut akan menjadi lebih popular sekiranya kerajaan negeri dapat membangunkan kawasan berkenaan secara tersusun dengan menyediakan pelbagai kemudahan untuk memberi keselesaan kepada pengunjung.

“Saya difahamkan sebelum ini, Pengerusi Jawatankuasa Pelancongan, Kebudayaan dan Teknologi Maklumat negeri, Ariffin Deraman pernah meninjau ‘Tasik Pepsi Blue’ dan menyatakan hasrat memajukan kawasan itu sebagai pusat pelancongan baharu di negeri ini.

“Sehubungan itu, penduduk di Rusila berharap kerajaan negeri dapat menyegerakan projek tersebut kerana kerana dapat memberi manfaat ekonomi kepada penduduk setempat,” katanya seperti dilapor Utusan Malaysia.

Bercerita tentang asal-usul tasik berkenaan, seorang penduduk, Mohamad Abdullah, 59, berkata, tasik itu merupakan tapak orang ramai mendulang emas secara manual pada hujung 80-an sebelum diusahakan secara komersial oleh sebuah anak syarikat kerajaan negeri, namun ditinggalkan terbiar beberapa tahun kemudian.

“Tasik tinggalan daripada aktiviti melombong emas itu yang mempunyai pemandangan menarik kerana keadaan airnya berwarna biru kehijauan dan mula menjadi perhatian orang ramai,” katanya.

Sementara itu, Pengerusi Pepsi Blue Jungle Trekking Club, Azahari Mustaffa, 59, menyatakan bahawa tasik berkenaan mempunyai potensi untuk dijadikan tempat pelancongan bertaraf antarabangsa pada masa hadapan dek kerana panoramanya yang indah.

Tambahnya lagi, pada masa ini, ramai dalam kalangan peminat aktiviti jejak hutan termasuk dari luar negeri ini tidak mahu ketinggalan menikmati keindahan di tasik itu.

“Pada masa sama, kerajaan negeri juga boleh memberi penekanan terhadap aspek keselamatan kepada pengunjung di tasik itu untuk mengelakkan kejadian yang tidak diingini,” ujarnya.

Author

Diyana Rahip

View all posts

View all posts


Muzium Seni Kraf Orang Asli curi perhatian Menteri Luar New Zealand

KUALA LUMPUR: Kunjungan Menteri Luar New Zealand, Nanaia Mahuta ke Muzium Seni Kraf Orang Asli membuka mata pemimpin itu tentang keunikan seni asli warisan berharga negara.

Mahuta yang juga suku kaum Orang Asli Maori, sudi meluangkan kira-kira 30 minit di muzium yang terletak di Taman Botanik, Tasik Negara, di sini, pada Selasa.

“Paling mencuri tumpuan Mahuta sepanjang lawatan itu adalah persembahan tarian Orang Asli Mahmeri,” demikian menurut kenyataan yang dikeluarkan di sini.

Kunjungan itu diiringi Ketua Pengarah, Jabatan Kemajuan Orang Asli (JAKOA), Sapiah Mohd Noor, pegawai Jabatan Muzium Negara, Wisma Putra dan Kementerian Pembangunan Luar Bandar, (KPLB).

Turut serta, Pesuruhjaya Tinggi New Zealand ke Malaysia, Pam Chong Dunn.

Kunjungan Mahuta ke muzium itu juga antara rangka lawatan rasmi ke negara ini sempena sambutan Hari Orang Asli Sedunia 2022.

Ia merupakan anjuran bersama Jabatan Muzium Negara, JAKOA dan Wisma Putra.

Terdahulu, Mahuta mengadakan lawatan rasmi selama tiga hari ke Malaysia dari 6 hingga 9 Ogos.

Mahuta turut mengadakan kunjungan hormat ke atas Menteri Pembangunan Luar Bandar, Datuk Seri Mahdzir Khalid di Putrajaya.

Kedua-dua Menteri itu bertukar-tukar pandangan selain berkongsi pengalaman negara masing-masing dalam pengurusan, pembangunan dan kebajikan Orang Asli.

Author

Tun Puteh Wanti

View all posts

View all posts


Ayim Razak janji hapus semua ’roundabout’ di Shah Alam jika menang PRU15

CYBERJAYA: Bahang PRU15 semakin terasa di Malaysia apabila rata-rata calon yang bertanding kini mula mengorak langkah dengan mendekati rakyat setempat.

Menariknya, dalam kesibukan calon berkempen terselit telatah sebilangan individu yang tampil berjenaka dengan meletakkan dirinya selaku calon pilihan.

Perkara itu boleh dilihat menerusi hantaran seorang pelawak komediri, Ayim Razak yang memuat naik poster dirinya selaku calon dari parti Perikatan Buaya dan akan bertanding di Shah Alam.

“Rakyat Shah Alam! Masanya telah tiba untuk kita melakukan perubahan!

“Shah Alam merupakan sebuah bandar raya yang cukup pesat membangun namun terdapat beberapa kekurangan yang sering tidak dititikberatkan,” tulisnya pada Isnin.

Dalam poster berkenaan, Ayim menyenaraikan 10 teras utama perubahan yang akan dilaksanakannya sekiranya memenangi kerusi di Parlimen Shah Alam.

Antara yang menarik dijanjikan Ayim adalah untuk memansuhkan semua ’roundabout’ di Shah Alam serta membuka lebih banyak cawangan restoran Hakim & Pecel Lele Padang Jawa.

Hantaran Ayim itu nyata menarik perhatian warga maya khususnya dalam kalangan anak muda.

Malahan, ada di antara netizen turut menyuarakan keluhan mereka kepada ‘calon’ Shah Alam itu.

Revive balik perkhidmatan bas mini around Shah Alam termasuk naik atas ke Uitm.

Penat weh tgk jem around shah alam these days.

— Zane (@hellocallmezane) October 31, 2022

Meskipun hantaran itu sekadar gurauan, masih ada sebilangan yang bersetuju dengan manifesto yang dikemukakan Ayim hingga sanggup mengundi jika dia benar-benar bertanding dalam PRU15.

Author

Diyana Rahip

View all posts

View all posts


Anwar tegur Hadi atas dakwaan ‘ada iblis dalam PH’

CYBERJAYA: Ketua Pembangkang, Datuk Seri Anwar Ibrahim menegur supaya pimpinan parti politik menjadikan Pilihan Raya Umum ke-15 (PRU15) sebagai medan politik yang sihat dan beradab.

Presiden PKR dan Pengerusi PH itu berkata demikian bagi mengulas dakwaan Presiden PAS, Datuk Seri Abdul Hadi Awang mengenai ‘ada iblis dalam PH’.

“Saya menggesa pimpinan parti politik untuk menjadikan medan PRU15 sebagai medan yang demokratik, sihat dan beradab terutama dalam berkempen.

“Usah kita mengheret rakyat ke lembah permusuhan yang berlebihan, sebaliknya mesti berhujah atas fakta dan dasar yang mahu diketengahkan,” kata Anwar di Twitter pada hari ini.

Untuk rekod, Abdul Hadi berkata ‘ada iblis dalam PH’ ketika berucap pada ‘Himpunan Penyatuan Ummah: Sambutan 32 Tahun Pentadbiran Membangun Bersama Islam’ di Dataran Warisan, Stadium Sultan Muhammad IV, Kota Bharu, Kelantan pada Jumaat malam lalu.

Video ucapannya yang turut dikongsikan di Facebooknya itu menunjukkan beliau berkata demikian bagi menjelaskan mengapa PH harus ditolak.

Kata Abdul Hadi perkara yang paling mencabar berlaku semasa pemerintahan PH adalah semasa PH hendak meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD) dan menandatangani Statut Rom Mahkamah Jenayah Antarabangsa (ICC).

Tambahnya, kesan daripada itu, PH berani menunjukkan simpati kepada komunis dengan membawa balik abu Ketua Umum Parti Komunis Malaya, Chin Peng ke Malaysia dan membiarkan perayaan Revolusi Komunis di Kajang.

Jelasnya lagi, perbuatan PH seperti itu menunjukkan wujudnya ‘iblis’ dalam PH.

Author

Faridah Amiratul

View all posts

View all posts